text:
Ita a tawen, selebraran ti sangkapagilian ti maika-68 nga anibersario ti Pannakatinnag ti Bataan. Iti daytoy nga aldaw, Abril 9, 1942, aganay 76,000 a soldado a binukel dagiti Filipino, Chinese-Filipinos ken Amerikano ti simmuko kadagiti Hapones kalpasan ti nadara a ranget a nakaipatlian kadagiti adu a biag.
Madakamat ditoy nga iti iraraut dagiti Hapon iti Pilipinas idi Disiembre 8, 1941, nakaro a nadadael ken napukolan dagiti puersa iti tangatang ken naval installations dagiti Amerikano a naipasdek ditoy pagilian. Nagsasaruno ti isasanglad dagiti puersa ti Hapon ditoy pagilian. Idi Disiembre 10, simmangladda iti Aparri ken Vigan. Idi Disiembre 22, simmanglad ti dakkel a bagi dagiti rumaut a puersa iti Lingayen Gulf sa kadagiti nadumaduma a paset iti asideg iti Manila.
Kapilitan a insanud ni MacArthur dagiti puersana iiti Bataan ken Corregidor idi Enero 7, 1942. Iti panagsanudda, nabati dagiti suplayda. Ngem nangiwayat dagiti Hapones iti blockade ket naserregan ti pagtaudan iti suplay ken arayat dagiti soldado a Filipino ken Amerikano.
Idi Marso 12, 1942, nakaawat ni MacArthur iti bilin manipud ken ni Pres. President Franklin Roosevelt nga agturong iti Australia tapno ditoy nga urnongen ken isaganana ti puersa ti aliado.
Ni Major General Edward P. King, Jr., commanding ti Luzon Force, ti nangipangulo iti nagtitipon a puersa a nangipasdek iti maudi a sarikedkedda sadiay Bataan. Kasangoda ti superior a puersa ti armada ti Hapon iti daga, tangatang ken kabaybayan. Ngem iti baet dagitoy, impakita dagiti allied forces ti tured ken kinabannuarda a nangsalaknib iti sarikedkedda iti Bataan a nanglapped iti nadaras a panangsakup dagiti Hapones iti Pasipiko.
Saan a rimmukma dagiti allied forces iti nasurok a tallo a bulan a panangsalaknibda iti depensada iti baet ti di agsarday a panagpabanto dagiti kanion ken panagbomba dagiti eroplano dagiti soldado a Hapon.
Ngem gapu ta naalikubkobda saan laeng nga iti daga no di pay iti baybay ken naputed amin a pagtaudan ti tulong a dumanon kadakuada, nabisbisinan dagiti Filipino ken Amerikano a soldado gapu iti kinakisang ti taraonda iti panangdepensada iti maudi a sarikedked. Adu kadakuada ti masaksakit malaksid kadagiti nasugatan iti ranget a kasapulanda iti pannakataming.
Dayta ti makagapu nga inkeddeng ni Maj. Gen. King, Jr. a sumuko ti sibubukel a puersa. Nadagsen a desision iti biang ni King daytoy ngem kasapulan nga aramidenna agsipud ta no agtuloy ti pannakirangetda iti baet ti kaawan ti sumangpet nga arayat, adu ti maipatli a soldado iti babaenna.
Iti isusuko ti Bataan, inwaragawag ti Voice of Freedom:
Natnagen ti Bataan. Insukon ti tropa ti Pilipinas ken Amerika dagiti armasda. Daradara ti uloda, ngem dida nakadumog a rimmukma iti superior a puersa ken bilang dagiti kabusor. Lagipento ti lubong iti mabayag ti epiko a pannakiranget dagiti Filipino ken Amerikano a soldado kadagiti nasamek a kabakiran ken tibbakol a langalang ti Bataan. Timmakderda nga awan ti isusupring iti babaen ti agsasaganad ken naipanurok a panagbomba dagiti kabusor iti nasurok a tallo a bulan. Naipangetda iti ranget iti daga ken nakubong iti baybay, naputdanda kadagiti amin a pagtaudan iti tulong iti Pilipinas ken Amerika, ngem nabaelan dagiti natured a mannakigubat amin a baklayenda a panagibtur…
Ti pannakatnag ti Bataan ti maysa kadagiti kadageman a pasamak iti biang ti Pilipinas ken Amerika. Nasurok a 60,000 ti bilang dagiti soldado a Filipino ken agdagup iti 11,796 dagiti Amerikano a soldado ti simmuko kadagiti Hapones, kadakkelan a bilang iti pakasaritaan ti armada daytoy nabileg a pagilian a rimmukma kadagiti kabusor.
Iti pannakatinnag ti Bataan, nagtuloy ti ranget iti Corregidor. Ngem nagturay ti superior a bileg ti armada ti Hapon ket simmuko ti allied forces makabulan kalpasan ti pannakatnag ti Bataan.
Ngem dakkel a nakataktakan dagiti Hapones iti nakatuding a tiempo a panangparmekna iti Bataan gapu iti dida ninamnama a kinatured dagiti Filipino ken dagiti Amerikano a soldado a nangsalaknib iti maudi a sarikedkedda. Paset ti plano ti Hapon ti madagdagus a panangpadapona amin dagiti base ti Estados Unidos iti Pasipiko. Gapu iti dayta a pannakataktak, naikkan iti gundaway dagiti Allied Forces a nakapagsagana kadagiti simmaruno a ranget.
(Maigibusto)


c: text/html

text:
LAOAG CITY – Kinuna ni Senador Ferdinand “Bongbong” Marcos, Jr. a saan a nagbaliw ti pagtaktakderanna nga iti Libingan ng mga Bayani ti rumbeng a pakaitabonan daydi amana.
Iti agdama ket nakamassayag iti refrigerated crypt daydi nag-Presidente Ferdinand Marcos iti Marcos Mausoleum iti Batac City.
Kinuna ti senador a rumbeng laeng a maitabon ti amana iti Libingan ng mga Bayani agsipud ta nagpresidente iti pagilian ken maysa a bannuar iti maikadua a gubat ti sangalubongan.
Kinuna ni Bongbong Marcos a namnamaenna a mapatgan ti kalikagum ti pamiliada a maitabon daydi amana iti Libingan ng mga Bayani iti babaen ti administrasion ni Pres. Benigno Aquino III.
Naiyanak ni Marcos idi Septiembre 11, 1917.
Indeklarana ti martial law idi Septiembre 21, 1972 babaen ti Proclamation 1081.
Napadisi ni Marcos idi 1986 ket naggianda iti Hawaii a nakatayanna idi Septiembre 28, 1989.#

robotstxt: allowed

filter: keep


text:
SINAIT, Ilocos Sur – No adda grasia, kasapulan nga agpapada ti bingay.
Daytoy ti napagtutunosan dagiti dadaulo dagiti nadumaduma a barangay ditoy nga ili iti insayangkatda nga emerhensia a miting itay nabiit.
Iti daytoy a napagnunummuanan dagiti barangay kapitan, manamnama metten ti pannakaaramid ti appropriation ordinance para iti pannakaruk-at ti pondo para kadagiti amin a barangay ditoy.
Nagbalin a dakkel nga isyo iti napalabas ditoy nga ili lti saan a panagkikinnaawatan ti sangguniang bayan ken ti ehekutibo mainaig iti bingayna iti excise tax ti tabako kas intuding ti R.A. 7171.
Iti immuna a naruk-atan a bingay ti munisipalidad iti R.A. 7171 nga agdagup iti P5.8 milion, maiwaras koma iti 30 a barangay ngem saan nga inanamongan ti sangguniang bayan agsipud ta awan ti bingay ti 14 a barangay a kaadduanna kadakuada ti kangrunaan nga agmulmula iti tabako.
Iti maysa a dialogo nga inangay ti ehekutibo babaen ti initiatibo ni Mayor Marlon Ines, insingasingna a pagbibingayan dagiti 14 a barangay ti P1.5 milion a maikadua a release ti bingay ti munisipalidad iti R.A. 7171.
Ngem kinuna ni ABC President Glen Guzman nga equal sharing ti kayat dagiti saan a nawarasan a barangay ket pagtiponen ti umuna ken maikadua a naruk-atan a pondo manipud iti R.A. 7171 tapno daytoy ti pagbibingayan dagiti 44 a barangay ditoy nga ili.
Imbatad met dagiti sumagmamano a kapitan ti barangay a first priority a nabingayan iti pondo ti R.A. 7171 nga umanamongda iti equal sharing uray maikkatan ti bingayda tapno marisuten ti problema ken mayimplementaren dagiti proyekto a nakaisangratan dagitoy a pondo.
Manamnama a maited ti pondo kalpasan ti panangidatag dagiti barangay captains ti maysa a manipesto ken dagiti priority projects ti sakupda a barangay a pakaigastuan iti bingayda iti R.A. 7171.
Aganay a P166,000 ti bingay ti tunggal barangay iti nagtipon a pondo manipud iti bingay daytoy nga ili iti R.A. 7171.#


text:
Gerald Ford
Ni Gerald Rudolph "Jerry" Ford, Jr. (naipasngay a Leslie Lynch King, Jr.; Hulio 14, 1913 – Disiembre 26, 2006) ket isu idi ti maika-38 a Presidente iti Estados Unidos, a nagserbi manipud idi 1974 aginggana idi 1977, ken ti maika-40 a Bise Presidente iti Estados Unidos a nagserbi manipud idi 1973 aginggana idi 1974. A kas ti immuna a tao a naidutok iti panaka-bise presidente babaen ti sakup ti maika-25 a Panagpasayaat (kalpasan a nagikkat ni Spiro Agnew), idi nagbalin a Presidente kalpasan ti panagikkat ni Richard Nixon idi Agosto 9, 1974, isu ket nagbalin ti isisu a Presidente iti Estados Unidos a saan a nabutosan a kas Presidente wenno Bise Presidente babaen ti Elektoral a Kolehio. Sakbay a ngimmato ti kina bise presidente, ni Ford ket nagserbi ti gangani a 25 a atwen a aks ti Pannakabagi manipud ti maika-5 a distrito ti kongreso ti Michigan, walo kadagitoy a kas ti Republikano a Daulo ti Minoridad.
Dagiti nagibasaran[urnosen | urnosen ti taudan]
- ^ James M. Naughton, Adam Clymer (Disiembre 27, 2006). "Gerald Ford, Maika-38 a Presidente, Pimmusay ti edad a 93". The New York Times. Naala idi Oktubre 19, 2009.
Dagiti silpo ti ruar[urnosen | urnosen ti taudan]
Midia a mainaig kenni Gerald Ford iti Wikimedia Commons


text:
Austria
Nagsasabtan: 47°20′N 13°20′E / 47.333°N 13.333°E
Ti Austria nga ti opisial a Republika ti Austria ket maysa a naserraan ti daga a pagilian nga addaan ti kumurang wenno sumurok a 8.7 a riwriw a tattao[4]idiay Tengnga nga Europa. Nabeddengan daytoy babaen ti Republika a Tseka ken Alemania iti amianan, Hungaria ken Eslobakia iti daya, Eslobenia ken Italia iti abagatan, ken Suisa ken Listenstain iti laud. Ti territorio ti Austria ket sinakopna ti 83,855 kuadrado kilometro (32,377 kd milia) ken addaan ti natimbeng ken Alpino a tiempo. Ti rabaw ti daga ti Austria ket kaaduan a kabanbantayan gapu ti kaadda ti Alpes; adda laeng iti 32% ti pagilian ket adda iti baba ti 500 metro (1,640 ft), ken ti kangatuan a puntos ket 3,798 metro (12,461 ft).[5] Kaaduan ti populasionn aket agsasao kadagiti lokal a Babaro a dialekto iti Aleman a kas ti patneng a pagsasaoda,[6] ken ti Aleman iti alagaden a pormana ket isu ti opisial a pagsasao ti pagilian.[7] Dagiti dadduma pay nga opisal a pagsasao ket ti Hungaro, Kroata a Burgenland, ken Eslobeno.[5]
Dagiti taudan ti moderno nga Austria ket nanipud idi panawen ti dinastia ti Habsburg idi ti kaaduan ti pagilian ket paset ti Nasantuan a Romano nga Imperio. Idi las-ud ti maika-17 ken maika-18 a sigsiglo, ti Austria ket nagbalin a kas maysa a nalatak a bileg iti Europa[8][9] ken, iti panagsungbat ti pannakabalangat ni Napoleon a kas ti Emperador ti Pransia, ti Austriano nga Imperio ket opisial a nairangarang idi 1804. Idi 1867, ti imperio ket nagreporma iti Austria-Hungaria.
Kalpasan ti pannarebba ti Habsburg (Austro-Hungaro) nga Imperio idi 1918 idi panagpatingga ti Sangalubongan a Gubat I, ti Austria ket nangamopon ken nagusar ti nagan ti Republika ti Aleman-Austria (Deutschösterreich, ken kalpasanna Österreich) iti maysa apanagpadas para iti panagkaykaysa iti Alemania, ngem naparitan gapu ti Tulag ti Saint-Germain-en-Laye (1919). Ti Umun a Republika ti Austria ket nabangon idi 1919. Iti 1938 nga Anschluss, ti Austria ket sinaupan ken insilpo babaen ti Nazi nga Alemania.[10] Daytoy ket nagpaut aginggana ti panagpatingga ti Sangalubongan a Gubat II idi 1945, kalpasanna idi a ti Alemania ket sinakupan dagiti Aliado ken ti dati a demokratiko a batay-linteg ti Austria ket naipasubli. Idi 1955, ti Tulag ti Estado ti Austria ket nangipabangon manen ti Austria a kas maysa a naturay nga estadoa, a nagpatinggaan daytoy iti pannakasakup. Iti isu met laeng a tawen, ti Austriano a Parlamento ket nagpartuat ti Deklaratsion iti Neutralidad a nangirangarang daytoy a ti Maiakdua a Republika ti Austria ket agbalinto a permanente a neutral.
Tatta nga aldaw, ti Austria ket maysa a parlamentario a representatibo a demokrasia a buklen dagiti siam a pederal nga estado.[5][11] Ti kapitoliona ken kadakkelan a siudad, nga addaan ti populasion iti sumurok a 1.7 riwriw, ket ti Vienna.[5][12] Ti Austria ket maysa kadagiti kabaknangan apagilian iti lubong, nga adda ti nominal a GDP iti tunggal maysa a tao iti $46,330 (2012 karkulo.). Ti pagilian ket nakaparang-ay iti maysa a nangato nga alagaden ti panagbiag ken idi 2011 nairanggo idi daytoy ti maika-19 iti lubong para iti bukodna a Pagsurotan ti Panagrang-ay ti Nagtagitaoan. Ti Austria ken kamengen ti Nagkaykaysa a Pagpagilian manipud idi 1955,[13] timmipon ti Kappon ti Europa idi 1995,[5] ken maysa a nangpundar ti OECD.[14] Ti Austria ket nangpirma pay ti Schengen a Tulagan idi 1995,[15] ken nangampon ti Europeano a kuarta, a euro, idi 1999.
Dagiti nagibasaran[urnosen | urnosen ti taudan]
- ^ World Factbook (3 Agosto 2010). "Austria". CIA. Naala idi 14 Agosto 2010.
- ^ "Gini coefficient of equivalised disposable income (source: SILC)". Eurostat Data Explorer. Naala idi 13 Agosto 2013.
- ^ "Human Development Report 2011" (PDF). United Nations. 2011. Naala idi 8 Nobiembre 2011.
- ^ "STATISTIK AUSTRIA – Bevölkerungsstand und −veränderung". Statistik.at. 2011-05-19. Naala idi 2011-07-24.
- ^ a b c d e "Austria". The World Factbook. Central Intelligence Agency. 14 Mayo 2009. Naiyarkibo manipud iti kasisigud idi 10 Hunio 2009. Naala idi 31 Mayo 2009.
- ^ "Die Bevölkerung nach Umgangssprache, Staatsangehörigkeit und Geburtsland" (PDF). Statistik Austria. Naiyarkibo (PDF) manipud iti kasisigud idi 13 Nobiembre 2010. Naala idi 17 Nobiembre 2010.
- ^ "Austria". Encyclopædia Britannica. 31 Mayo 2009. Naiyarkibo manipud iti kasisigud idi 19 Abril 2009. Naala idi 31 Mayo 2009.
- ^ Paglakuan a Liberalismo: Ti Paradigma para idi maika-21 a siglo, panid 247, David Boaz, Edward H. Crane, Cato Institute, Washington D.C. 1993, ISBN 978-0-932790-98-9
- ^ Ti Panagbalbaliw ti Politika ti Europa, 1763–1848, Oxford a Pakasaritaan ti Moderno nga Europa, panid 209, Paul W. Schroeder, Unibersidad ti Oxford a Pagmalditan, 1996, ISBN 978-0-19-820654-5
- ^ "Anschluss". Encyclopædia Britannica. 24 Septiembre 2009. Naala idi 31 Mayo 2009.
- ^ Lonnie Johnson 17
- ^ "Probezählung 2006 – Bevölkerungszahl" (PDF). Statistik Austria (iti Aleman). 31 Oktubre 2006. Naala idi 27 Mayo 2009.
- ^ Jelavich 267
- ^ "Austria About". OECD. Naiyarkibo manipud iti kasisigud idi 6 Mayo 2009. Naala idi 20 Mayo 2009.
- ^ "Ti Austria timmipon iti Schengen". Migration News. Mayo 1995. Naala idi 30 Mayo 2009.
- Bibliograpia
- Brook-Shepherd, Gordon (1998). Dagiti Austriano ti sangaribu a tawen apanagbanniaga. New York: Carroll & Graf Publishers, Inc. ISBN 0-7867-0520-5.
- Jelavich, Barbara (1987). Moderno nga Austria: imperio ken republika 1815–1986. Cambridge: Unibersidad ti Cambridge a Pagmalditan. ISBN 0-521-31625-1.
- Johnson, Lonnie (1989). Panagiyamammo ti Austria: ti ababa a sarita. Riverside, Calif.: Ariadne Press. ISBN 0-929497-03-1.
- Rathkolb, Oliver. Ti Paradoksiko a Republika: Austria, 1945–2005 (Berghahn Books; 2010, 301 pampanid). Patarus iti 2005 a panagadal kadagiti paradoksiko nga aspeto ti politika a kultura ken kagimongan ti Austria.
- Schulze, Hagen (1996). Dagiti estado, pagpagilian, ken nasionalismo: manipud ti Tengnga a Panpanawen aginggana iti agdama. Cambridge, Mass.: Blackwell. ISBN 0-631-20933-6.
Dagiti silpo ti ruar[urnosen | urnosen ti taudan]
- Midia a mainaig iti Austria iti Wikimedia Commons
- Pakaammo ti panagbiahe idiay Austria manipud iti Wikivoyage (iti Ingles)
- Opisial a Portal ti Gobierno
- Austria a naikabil iti The World Factbook (iti Ingles)
- Austria iti Encyclopædia Britannica
- Austria - pakaammo manipud ti Departamento ti Estado ti Estados Unidos
- Dagiti Portal iti Lubong manipud ti Biblioteka ti Kongreso ti Estdos Unidos
- Austria iti UCB Libraries GovPubs
- Kitaen ti Austria iti Proyekto ti Nawaya a Direktorio (iti Ingles)
- Pakaammo iti Austria Naurnos babaen kadagiti rehion. Agili kadagiti lima a pagsasao.
- Bariweswes ti Austria manipud ti BBC News
- Wikimedia Atlas iti Austria
- Dagiti Panagipalnaad ti Nangruna a Panagrang-ay para iti Austria
- Austria
- Dagiti Alpino a pagilian
- Dagiti pagilian idiay Europa
- Dagiti pederal a pagilian
- Dagiti pagilian ken teritorio nga agsasao ti Aleman
- Dagiti naserraan ti daga a pagilian
- Dagiti liberal a demokrasia
- Dagiti estado a kameng ti Konsilo ti Europa
- Dagiti estado a kameng ti Kappon ti Europa
- Dagiti estado a kameng ti Kappon para iti Mediteraneo
- Dagiti estado a kameng ti Nagkaykaysa a Pagpagilian
- Dagiti republika
- Dagiti estado ken teritorio a nabangon idi 1955


text:
Ni EDIVIR F. CASTILLO
Dimo ibaskag amin a kasal-itam iti Internet ta amangan no maaramatto dagitoy kontra kenka…
FACEBOOK? Twitter? Dua laeng dagitoy kadagiti adu a makunkuna a social networking sites. Babaen dagitoy, mabalin ti makilangen kadagiti sabsabali a tattao a pakaammuan kadagiti nagduduma nga impormasion, personal a mensahe, ladawan ken uray pay video.
Makalinglingay ti panagaramat kadagiti social networking sites isu a di mabilang ti kaadu dagiti agar-aramat. Gapu met iti daytoy, saan a maaluadan no dadduma nga adda maiposposte a nasken koma a sumagmamano kadatayo laeng koma ti makaammo ngem maammuan metten ti sangalubongan.
Kinapudnona, paneknekan dagiti pasamak nga awan ti mailimed iti Internet; mabalin nga addanto panawen a mastrek ti asino man ti account-mo ket amin a palimedmo, maibulgar.
Iti ngamin panaglatak dagitoy a social networking sites, immadu met dagiti hackers wenno saan nga autorisado a panagaramat dagiti sabali a tattao iti personal nga account dagiti agar-aramat, saan a maikanatad a mensahe nga iposte dagiti spammers, panangparnuay iti virus a mangdadael kadagiti linaon ti kompiuter, identify thieves ken dadduma pay a maibilang a kriminal nga aramid.
Iti pannakaibaskag kadagiti personal a palimed kadagiti social networking sites, kasapulan ngarud nga annadan ken salakniban ti bukod a bagi. Manen, laglagipen a no ania ti naiserrek iti Internet, agtalinaedto lattan iti Internet.
Iti panagaramat kadagiti social networking sites, siguraduen nga awan ti peggad nga itdenna iti agdama ken iti masakbayan.
Iti ngamin Internet, awan ti makunkuna a pribado nga impormasion. Mabalin a maagaw, makopia wenno mai-save iti sabali a kompiuter amin a maiposte ti maysa nga agar-aramat iti Internet sa maiwaraston kadagiti sabsabali a tattao.
Saan ngarud nga ipalubos a maiserrek iti kompiuter dagiti pasamak, aktibidad ken ladawan a mabalin a mangipakaammo kadagiti personal a detalye. No makita pay ketdin dagitoy iti kompiuter, dagdagusen metten nga i-delete.
Maibalbalakad pay nga isina ti account ti pamilia ken dagiti trabaho iti panagaramat iti social networking site tapno masalakniban ti kaamaan. Mangiserrek iti maysa nga account para iti propesional ken publiko a biag, ken maysa iti personal a pakaseknan a mainaig laeng iti pamilia ken kadagiti nasinged a gagayyem. Saan pay a pagparangen dagiti nagan ti asawa, annak, kakabagian tapno masalaknibanda pay.
No iposte ti aldaw ti panagkasangay, saan nga iposposte ti tawen a pannakayanak. Ti laeng bulan ken petsa ti ikabil ta nalaklakan a maammuan ti identidad ti agar-aramat no iraman pay nga iposte daytoy.
Kanayon pay ketdi nga i-check dagiti defaults, panagsukat dagiti settings ti kompiuter ken dagiti networking sites ken siguraduen a dida iruar dagiti pribado nga impormasion.
Ipalawag kadagiti kameng ti pamilia a kasayaatan pay laeng ti pannakikomunikasion babaen ti pribado a mensahe wenno e-mail. Kadawyan ngamin nga adu kadagiti nabiit pay laeng nga agar-aramat kadagiti social media ti saan a makaammo iti nagdudumaan ti publiko ken pribado a komunikasion iti online.
Saan nga agkitakit a mang-delete kadagiti personal a mensahe a kas iti panagpungpungtot wenno pannakiap-apa iti Internet. Nasaysayaat payen a tawagan iti telepono ti kayat a kasarita ngem ti panangiposte kadagiti makapasugkar a balikas babaen ti social media.
Pilien a nasayaat dagiti akseptaren a gagayyem iti social network. Adda dagitay mangted iti saan a pudno nga impormasion tapno makaallukoyda laeng a manggun-od kadagiti personal nga impormasion.
Iti panagsaknap ti social networking, napukpukaw metten ti kinapribado ti tunggal tao. Iti gagartayo a mangibinglay kadagiti impormasion, ditay’ mapupuotan a naidaslagtayo gayamen dagiti kasal-itantayo ken dadduma pay a banag a mamagpeggad iti kinatalged ken seguridadtayo.
Addan iti biagtayo dagitoy a social networking sites. Kas iti amin a banag, napeggad ti aglablabes a panangaramat kadagitoy. Awan kas iti agannad.—O
(Naipablaak iti Bannawag, Nobiembre 26, 2012 a bilang.)


text:
Itultuloy ti dangadang ti umili ti Kordilyera
By NORTHERN DISPATCH
www.nordis.net
BALBALAN, Kalinga ― Nadumaduma a simbaan ti nagpanawagan kadagiti umili, nangruna kadagiti agtutubo ken kameng ti simbaan nga ituloy ti dangadang para iti karbengan iti bukod a panggeddeng, panangsalaknib iti biag ken dayaw, ken pudno a kappia.
Ti maika-33 nga Aldaw Kordilyera idiay Bolo, Balbalan ket dinar-ayan dagiti tattao ti simbaan manipud iti National Council of Churches of the Philippines (NCCP), United Church of Christ in the Philippines (UCCP), Iglesia Filipina Independiente (IFI), Order of the Saint Benedict (Ordo Sancti Benedicti – OSB ) ken ti simbaan nga Anglican.
Kinuna ni Fr Rex Reyes Jr., secretary general ti NCCP, “Never romanticize the struggles and issues of the Cordillera People because these are issues of life and death” (Saan nga iromantisa dagiti dangadang ken isyu ti umili ti Kordilyera gapu ta dagitoy ket isyu ti biag ken patay.) Imbaga na a ti militante a pannakidangadang ket saan pay a nagkupas ken isu latta ti kangrunaan nga aramiden.
Inyunay-unay met laeng Fr. Reyes Jr ti panawagan para kadagiti tattao ti simbaan a makipaset iti dangadang ti umili ken gapu ta addaan kabaelan ti simbaan a tumulong iti panangiwaragawag ti agpayso.
Segun iti Ecumenical Prayer manipud iti Regional Ecumenical Church in the Cordillera (Reccord), a naibasa idiay seremonya iti Aldaw Kordillera, babaen ti panagkaykaysa ti nadumaduma a tribu ken sumupsuporta iti interes dagiti nainsigudan nga umili ket maragpat ti maysa a gimong a nawaya manipud iti kontrol dagiti ganggannaet. Mabigbigbig ti kalintegan dagiti nainsigudan nga umili iti bukod da a panggeddeng no sadino a nawaya da nga agdesisyon iti takder da iti pulitika ken nawaya da nga itandudo ti panagdur-as ti pangkabiagan, gimong ken kultura da kas nainsigudan nga umili.
Segun iti Reccord, nabaknang ti kultura, tradisyon, politika ken nainsigudan a socio-ekonomiko ti Kordilyera. Bigbigen ti simbaan ti napinget a pannakidangadang dagiti nainsigudan nga umili, uray ti internasyunal a komunidad kas ti United Nations ket bigbigbigen na ti karbengan dagiti nainsigudan nga umili. Naimalditen daytoy kadagiti deklarasyon, protocol, nagkaykaysaan ken dadduma pay nga instrumento ken dokumento a mangitandudo iti karbengan dagiti nainsigudan nga umili iti intero a lubong.
Ngem malablabsing dagitoy a karbengan gapu ta dagiti adda iti turay ket pampanuynoyan da ti diktar dagiti ganggannaet a negosyo ken mismo a gobyerno imbes a protektaran da ti interes ken kinabaknang ti pagilian a pakairanudan ti naruay nga umili. Nailian a panangidadanes ti partikular a problema dagiti umili ti Kordilyera. Makita daytoy babaen ti: panangagaw iti ansestral a daga da, manangidadanes a linlinteg ken polisiya, mamagdadael a proyekto, saan a panangbigbig kadagiti nainsugudan a socio-political nga institusyon ken proseso, komersyalisasyon iti nainsigudan a kultura; nainkasaritaan a panagbaybay-a ken diskriminasyon.
Nayon a panawagan ti Reccord ti panangsalaknib iti daga, biag ken dayaw. “Dagiti umili ken ti daga ket saan a mapagsina gapu ta ti daga ti mangmangted iti kinatao ken kinasiasinno ti umili,” inikkan ti talmeg daytoy ti Reccord nga imbaga ni Macliing Dulag. Mapukaw ti kinasiasinno ti umili no maisina da iti nagtaudan a daga. Kasta met ti danum, nawaya nga agayus para iti irigasyon dagiti talon, garden ken danum a mainum a mangted biag sadinnoman ti ayan ti umili.
Kinuna ti Reccord a malablabsing ti karbengan dagiti nainsigudan nga umili. Supsuppiaten dagiti apektado nga umili dagiti makadadael ken manangallilaw a proyekto nga hydro ken mini hydro-dam, proyekto iti enerhiya, dadakkel a panagminas. Maibilang ditoy ti National Integrated Protected Areas Systems (NIPAS), military reservations, watershed areas, national parks ken dadduma pay a linlinteg, polisiya ken programa nga agbalin nga iskuater dagiti nainsigudan nga umili iti bukod da a daga.
Adu ti napadisi gapu kadagiti dadakkel a proyekto kas dagiti Cellophil Resources Corporation, Chico dams, Ambuklao dam ken dadakkel a panagminas. Kakuyog dagitoy a proyekto ti panaglabsing iti karbengan dagiti umili, ti terorismo ti estado ken militarisasyon iti kaaw-awayan. Saan nga umili ti protprotektaran da no di ket dagiti mamagdangran a proyekto tapno maparmek ti sumupsupiat nga umili.
Bumarbara dagiti isyu ti umili isu a dawat ti simbaan a palawaen ken paunegen pay ti kaammuan da ken panangamiris iti kasasaad. Dumakdakkel ti makipaspaset nga umili kadagiti mobilisasyon a mangsupsupiat kadagiti makaallilaw ken naranggas linteg, polisya ken programa. Urnosen ti intar ken pairtengen ti panagkaykaysa tapno magun-od ti nasayaat a masakbayan.
Kinuna met ni Msgr. Demetrio Batay-an ti IFI-Abra a kas paset ti nainsigudan nga umili, supsuportaran ti simbaan ti panangituloy iti peace talks iti baet ti Government of the Republic of the Philippines (GRP) ken ti National Democratic Front of the Philippines (NDFP) tapno pagsaritaanda dagiti kangrunaan a problema ti gimong. Ituloy da a tungtongen dagiti “substantive agenda” wenno kangrunaan nga agenda a mangrisut iti ramut ti armado a dangadang ken makapataud iti kongkreto a solusyon kadagiti problema iti pyudalismo, imperyalismo, burukrata kapitalismo, ken ti partikular a problema dagiti nainsigudan nga umili ― ti nailian a panangidadanes. Dawdawaten ti simbaan na matalantanr ti GRP ken NDFP ti Indigenous Peoples’ Agenda, tapno magun-od ti pudno a kappia ken wayawaya a nakabatay iti hustisya, pudno a panangbigbig iti karbengan ti nainsigudan nga umili iti nagtaudan a daga ken ti pudno a regional nga awtonomiya kas porma ti karbengan iti bukod a pangngeddeng.# nordis.net


text:
Wednesday, September 27, 2017
PRACTICE TEACHER TI UNP DITOY CABUGAO, AGISURSURODA
Cabugao, Ilocos Sur – Madama ita iti panangisuro dagiti Student Teachers a nagenrol iti Practice Teaching (FS 142), College of Teacher Education (CTE), First Term, School Year 2017-2018 a naggapu iti University of Northern Philippines (UNP), Vigan City nga idauluan ni Dr. Gilbert R. Arce, Ed. D. iti pageskuelaan ti Cabugao South Central School, Brgy. Bonifacio, Cabugao, Ilocos Sur.
Sangapulo nga UNP Student Teachers iti bilangda nga agisuro ket kastoy met laeng iti naidestino iti Cabugao North Central School, Brgy. Rizal, Cabugao, Ilocos Sur.
Idauluanto da Public Schools District Supervisor Dr. Consesa T. Rumias, Ed. D.; pannakabagi ti UNP College of Teacher Education ken ni Mrs. Estrellita M. Siruno, Principal II dagiti Observers/Evaluators dagiti ag-demo a mangisursuro.
Maikkandanto pay ti Certificate of Appreciation dagiti agserbi a Cooperating Teacher kasta metten iti awarding ceremony para kadagiti Student Teacher iti nadakamat a pageskuelaan. # (Web In-Action)
Sangapulo nga UNP Student Teachers iti bilangda nga agisuro ket kastoy met laeng iti naidestino iti Cabugao North Central School, Brgy. Rizal, Cabugao, Ilocos Sur.
Idauluanto da Public Schools District Supervisor Dr. Consesa T. Rumias, Ed. D.; pannakabagi ti UNP College of Teacher Education ken ni Mrs. Estrellita M. Siruno, Principal II dagiti Observers/Evaluators dagiti ag-demo a mangisursuro.
Maikkandanto pay ti Certificate of Appreciation dagiti agserbi a Cooperating Teacher kasta metten iti awarding ceremony para kadagiti Student Teacher iti nadakamat a pageskuelaan. # (Web In-Action)
Posted by Bayan ng Cabugao, Ilocos Sur at 8:33 AM
Subscribe to: Post Comments (Atom)


text:
Online a Biblia | BARO A LUBONG A PATARUS TI NASANTUAN A KASURATAN
Kayatmo a basaen daytoy nga artikulo iti %%?
1 Cronicas 18:1-17
18 Ket naaramid kalpasanna a ni David kinabilna dagiti Filisteo+ ket pinarukmana ida ket innalana ti Gat+ ken dagiti agpampannuray nga ilina iti ima dagiti Filisteo.2 Kalpasanna kinabilna ti Moab,+ ket dagiti Moabita nagbalinda nga ad-adipen ni David a mangipapaay iti impuesto.+3 Ket ni David kinabilna ni Hadadezer+ nga ari ti Zoba+ idiay Hamat+ bayat a mapmapanna ipasdek ti panangiturayna idiay karayan Eufrates.+4 Kanayonanna, nangkautibo ni David manipud kenkuana iti sangaribu a karuahe ken pito ribu a kumakabalio ken duapulo a ribu a lallaki a magmagna.+ Kalpasanna linugpi+ ni David dagiti amin a kabalio ti karuahe,+ ngem nangitedda kadakuada iti sangagasut a kabalio ti karuahe.5 Idi immay ti Siria ti Damasco tapno tumulong ken Hadadezer nga ari ti Zoba,+ nangkabil ni David iti duapulo ket dua a ribu a lallaki kadagiti Sirio.6 Kalpasan dayta nangisaad ni David kadagiti garison idiay Siria ti Damasco,+ ket dagiti Sirio nagbalinda nga ad-adipen ni David a mangipapaay iti impuesto.+ Ket nagtultuloy a nangipaay ni Jehova iti panangisalakan ken David sadinoman a napananna.+7 Mainayon pay, innala ni David dagiti nagsirkulo a kalasag+ a balitok nga adda idi kadagiti adipen ni Hadadezer ket inyegna ida idiay Jerusalem.+8 Ket manipud Tibat+ ken Cun, dagiti siudad ni Hadadezer, nangala ni David iti adu unay a gambang. Babaen iti dayta inaramid ni Solomon ti baybay a gambang+ ken dagiti adigi+ ken dagiti aruaten a gambang.+9 Idi a ni Tou nga ari ti Hamat+ nangngegna a kinabil ni David ti intero a puersa militar ni Hadadezer+ nga ari ti Zoba,10 dagus nga imbaonna ken Ari David ni Hadoram+ nga anakna tapno imtuodenna ti kasasaadna ken kablaawanna gapu iti kinapudno nga isu nakirupak ken Hadadezer iti kasta kinabilna, (ta nasanay ni Hadadezer iti pannakigubat ken Tou,) ket adda a naikuyog kenkuana ti amin a kita ti ar-aruaten a balitok ken pirak+ ken gambang.11 Dagitoy met sinantipikar+ ni Ari David ken Jehova agraman ti pirak ken ti balitok nga innalana kadagiti amin a nasion,+ manipud iti Edom ken manipud iti Moab+ ken manipud iti annak ni Ammon+ ken manipud kadagiti Filisteo+ ken manipud iti Amalek.+12 No maipapan ken Abisai+ nga anak ni Zeruia,+ kinabilna dagiti Edomita idiay Ginget ti Asin,+ sangapulo ket walo a ribu.13 Gapuna nangisaad kadagiti garison idiay Edom, ket amin dagiti Edomita nagbalinda nga ad-adipen ni David.+ Ket intultuloy ni Jehova nga insalakan ni David sadinoman a napananna.+14 Ket ni David nagtultuloy nga agturay iti intero nga Israel,+ ket nagtultuloy a nangipaay iti hudisial a pangngeddeng ken kinalinteg kadagiti amin a kailianna.+15 Ket ni Joab nga anak ni Zeruia isu idi ti panguluen ti buyot,+ ket ni Jehosafat+ nga anak ni Ahilud isu ti agilislista.16 Ket ni Sadok+ nga anak ni Ahitub ken ni Ahimelec+ nga anak ni Abiatar papadida, ket ni Savsa+ isu ti sekretario.17 Ket ni Benaias+ nga anak ni Jehoiada+ isu idi ti panguluen dagiti Kereteo+ ken dagiti Peleteo;+ ket ti annak ni David isuda ti umuna iti saad iti dasig ti ari.+


text:
1904
Ti 1904 ket maysa a bisiesto a tawen a nangrugi iti aldaw ti Biernes iti kalendario a Gregoriano.
Paspasamak[urnosen | urnosen ti taudan]
Naipasngay[urnosen | urnosen ti taudan]
Enero[urnosen | urnosen ti taudan]
- Enero 18 – Cary Grant, Ingles-Amerikano nga aktor (pimmusay 1986)
Marso[urnosen | urnosen ti taudan]
- Marso 23 – Joan Crawford, Amerikana nga aktres (pimmusay 1977)]
Abril[urnosen | urnosen ti taudan]
- Abril 13 – Fernando Lopez, Filipino nga estadista (pimmusay 1993)
Mayo[urnosen | urnosen ti taudan]
- Mayo 6 – Harry Martinson, Sueko a mannurat, nagungunaan ti Premio Nobel iti Literatura (pimmusay 1978)
- Mayo 11 – Salvador Dali, maysa a kapategan a pintor iti maika-20 a siglo (pimmusay 1989)
- Mayo 17 – Jean Gabin, Pranses nga aktor (pimmusay 1976)
Hulio[urnosen | urnosen ti taudan]
- Hulio 12 – Pablo Neruda, Chileno a mannurat, nagungunaan ti Premio Nobel iti Literatura (pimmusay 1973)
Septiembre[urnosen | urnosen ti taudan]
- Septiembre 17 – Frederick Ashton, Briton a sumasala ken koreograpo (pimmusay 1988)
- Septiembre 29 – Greer Garson, Ingles nga aktres (pimmusay 1996)
Pimmusay[urnosen | urnosen ti taudan]
Enero–Hunio[urnosen | urnosen ti taudan]
- Mayo 1 – Antonín Dvořák, Tseko a kompositor (naipasngay 1841)
Hulio–Disiembre[urnosen | urnosen ti taudan]
- Hulio 15 – Anton Chekhov, Ruso a manuurat (naipasngay 1860)
Dagiti silpo ti ruar[urnosen | urnosen ti taudan]
Midia a mainaig iti 1904 iti Wikimedia Commons


text:
March 12, 2017
Panagsanay dagiti CAFGU, nayalnag
Inyalnag ti 77th Infantry Battalion ti Philippine Army a nakabase iti Camp Melchor de la Cruz, Upi, Gamu, Isabela itay nabiit ti maysa a proyekto tapno maital-o ti propesional a saguday ken kabaelan dagiti kameng ti Civilian Armed Forces Geographical Unit wenno CAFGU iti tay-ak ti panggedan
Maysa nga irregular a kameng ti Armed Forces of the Philippines dagiti CAFGU a nabukel babaen ti bileg ti Orden Ehekutibo Blg. 264 a pinirmaan ni sigud a Presidente Corazon C. Aquino idi 1987 tapno tumulong a mangtaginayon iti kappia kadagiti lugar a nagtaltalinaedan dagiti rebelde.
Naawagan ti proyekto iti Resource Management Through Alternative Learning, panggep daytoy a padur-asen ti kabaelan dagiti CAFGU babaen ti panagadalda iti Alternative Learning System ken Open High School Program.
Nabuangay pay ti maysa nga school-on-the-air a pakasanayan dagiti kameng ti tropa kadagiti nagduduma a tay-ak ti pagsiriban babaen ti radio.
Babaen ti tulong ti Technical Education and Skills Development Authority (TESDA), maisayangkat pay dagiti panagsanay a mainaig iti bokasional a kabaelan.
Kuna ni Col. Jos Arn M. Real, Commanding Officer daytoy a batalIon a mangsakup iti sibubukel a Tanap ti Cagayan ken Cordillera, nga intuyang ti Orden Ehekutibo Blng. 264 a mabalin a sumrek ti asino man nga umili iti CAFGU no la ketdi nasalun-at ken kabaelanna ti makipaset iti pannakasalaknib ti ili.
Iti nabiit pay a panagsukisok nga insayangkat ti batalion, agparparang a walo iti tunggal sangapulo a CAFGU ti saan a nakalpas iti hayskul wenno nagsardengda a nagadal idi addada pay laeng ti elementaria wenno hayskul. Iti pannakipartisiparda iti proyekto, maikkanda iti gundaway a makalpas iti hayskul babaen ti Accreditation ken Evaluation nga isayangkat ti Departramento ti Edukasion.
Umuna ken kakaisuna iti sibubukel a Philippine Army daytoy a klase ti proyekto, manamnama a mapardur-asna ti propesionalismo ken magapuanan ti armada. (Rony Hopeman S. De Leon)
(Naipablaak iti Bannawag, Marso 20, 2017 a bilang.)
Maysa nga irregular a kameng ti Armed Forces of the Philippines dagiti CAFGU a nabukel babaen ti bileg ti Orden Ehekutibo Blg. 264 a pinirmaan ni sigud a Presidente Corazon C. Aquino idi 1987 tapno tumulong a mangtaginayon iti kappia kadagiti lugar a nagtaltalinaedan dagiti rebelde.
Naawagan ti proyekto iti Resource Management Through Alternative Learning, panggep daytoy a padur-asen ti kabaelan dagiti CAFGU babaen ti panagadalda iti Alternative Learning System ken Open High School Program.
Nabuangay pay ti maysa nga school-on-the-air a pakasanayan dagiti kameng ti tropa kadagiti nagduduma a tay-ak ti pagsiriban babaen ti radio.
Babaen ti tulong ti Technical Education and Skills Development Authority (TESDA), maisayangkat pay dagiti panagsanay a mainaig iti bokasional a kabaelan.
Kuna ni Col. Jos Arn M. Real, Commanding Officer daytoy a batalIon a mangsakup iti sibubukel a Tanap ti Cagayan ken Cordillera, nga intuyang ti Orden Ehekutibo Blng. 264 a mabalin a sumrek ti asino man nga umili iti CAFGU no la ketdi nasalun-at ken kabaelanna ti makipaset iti pannakasalaknib ti ili.
Iti nabiit pay a panagsukisok nga insayangkat ti batalion, agparparang a walo iti tunggal sangapulo a CAFGU ti saan a nakalpas iti hayskul wenno nagsardengda a nagadal idi addada pay laeng ti elementaria wenno hayskul. Iti pannakipartisiparda iti proyekto, maikkanda iti gundaway a makalpas iti hayskul babaen ti Accreditation ken Evaluation nga isayangkat ti Departramento ti Edukasion.
Umuna ken kakaisuna iti sibubukel a Philippine Army daytoy a klase ti proyekto, manamnama a mapardur-asna ti propesionalismo ken magapuanan ti armada. (Rony Hopeman S. De Leon)
(Naipablaak iti Bannawag, Marso 20, 2017 a bilang.)
Subscribe to: Post Comments (Atom)


text:
Inhenieria
Ti inhenieria iket isu ti panangipakat iti sientipiko, ekonomiko, sosial, ken praktikal a pannakaammo tapno mangidaremdem, mangibangon, ken mangtaripato kadagiti patakder, dagiti makina, dagiti ramit, dagiti sistema, materiales ken dagiti processes. Daytoy ket mabalin a sumakop ti panagusar kadagitipanirigan tapno maaramid, imodelo ken igatad timaysa a maitunos apakailawlawagan iti maysa a problema wenno gandat. Ti disiplina ti inhenieria ket nawatiwat unay, ken buklen dagiti sakop iti ad-adu a naipangpangruna a pagobraan iti inhennieria, nga iti tunggal maysa ket adda pay ti ad-adu a naisangayan a panagiyunayunay iti partikular a lugar iti teknolohia ken dagiti kita iti pannakaipakat.
Dagiti nagibasaran[urnosen | urnosen ti taudan]
Dagiti silpo ti ruar[urnosen | urnosen ti taudan]
Dagiti inadaw a sasao a mainaig iti Inhennieria iti Wikiquote (iti Ingles)


text:
Sitangkai, Tawi-Tawi
Ti Sitangkai ket maysa a primera klase nga ili iti probinsia ti Tawi-Tawi iti Filipinas.
Dagiti baranggay[urnosen | urnosen ti taudan]
Ti Sitangkai ket nabingbingay a politikal kadagiti 9 a barbaranggay.[2]
- South Larap (Larap)
- Sitangkai Poblacion
- Tongmageng
- Tongusong
- Datu Baguinda Putih
- Imam Sapie
- North Larap
- Panglima Alari
- Sipangkot
Demograpia[urnosen | urnosen ti taudan]
Dagiti nagibasaran[urnosen | urnosen ti taudan]
- ^ "Dagiti Opisial a Resulta ti Panagbutos idi 2013 kadagiti Ili ken Siudad". Intramuros, Manila, Filipinas: Commission on Elections (COMELEC). Hulio 1, 2013. Naala idi Hulio 6, 2014.
- ^ a b "Probinsia ti Tawi-Tawi". PSGC Interaktibo. Siudad ti Makati, Filipinas: Opisina ti Koordinasion ti Nailian nga Estadistika. Naala idi 21 Oktubre 2014.
- ^ a b Pakaammo ti Senso ti Filipinas idi 2015 (iti Ingles) naala idi Hunio 10, 2016
- ^ "Probinsia ti Tawi-Tawi". Datos ti Populasion ti Ili. Dibision ti Panagsukisok ti LWUA. Naala idi 21 Oktubre 2014.
Dagiti silpo ti ruar[urnosen | urnosen ti taudan]
- Pagalagadan a Kodigo ti Heograpia ti Filipinas (iti Ingles)
- Turay ti Estadistika ti Filipinas (iti Ingles)
- Dagiti datos ti populasion ti LWUA (iti Ingles)
- LGPMS (iti Ingles)
- COMELEC (iti Ingles)


text:
Ti Panagungar ni Jesus Kaipapananna ti Biag!
TI PANAGUNGAR ni Jesus ket saan laeng a naisangsangayan wenno nagkauna a pasamak nga awan maipaayna a pagimbagan kadatayo. Dinakamat ni apostol Pablo ti kinapateg dayta idi insuratna: “Ni Kristo naibangonen manipud kadagiti natay, ti umuna a bungbunga kadagidiay naturog ken patay. Ta yantangay ti ipapatay ket gapu iti maysa a tao, ti panagungar dagiti natay ket gapu met iti maysa a tao. Ta no kasano a ken Adan matmatay ti amin, kasta met nga iti Kristo mapagbiagto ti amin.”—1 Corinto 15:20-22.
Napagungar ni Jesus idi Nisan 16, 33 C.E., ti aldaw iti tawen a maidaton ti umuna a bungbunga ti kaunaan nga apit a bukbukel iti sanguanan ni Jehova a Dios iti santuario ti templo idiay Jerusalem. Idi tinukoyna ni Jesus kas umuna a bungbunga, impakita ni Pablo nga addanto dadduma nga indibidual a mapagungar.
Ilawlawag ti sumaruno a sasao ni Pablo no ania dagiti pagimbagan ti panagungar ni Jesus. “Yantangay ti ipapatay ket gapu iti maysa a tao,” kuna ni Pablo, “ti panagungar dagiti natay ket gapu met iti maysa a tao.” Mataytayo amin gapu iti basol ken kinaimperpekto nga impatawid ni Adan. Ngem babaen ti panangitedna iti perpekto a natauan a biagna kas subbot, linuktan ni Jesus ti gundaway dagiti tattao a maluk-atan iti pannakaadipen iti basol ken ipapatay babaen ti panagungar. Nagsayaat ti pananggupgop ni Pablo iti Roma 6:23: “Ta dagiti isupapak ti basol isu ti ipapatay, ngem ti sagut nga ipaay ti Dios isu ti agnanayon a biag babaen ken Kristo Jesus nga Apotayo.”
Inlawlawag a mismo ni Jesus kadatayo ti kaipapanan ti ipapatay ken panagungarna. Iti panangtukoyna ti bagina, kinunana: “Masapul a maibayog ti Anak ti tao, tapno tunggal maysa a mamati kenkuana maaddaan iti agnanayon a biag. Ta ti Dios inayatna ti lubong iti kasta unay isu nga intedna ti bugbugtong nga Anakna, tapno tunggal maysa a mangwatwat iti pammati kenkuana saan koma a madadael no di ket maaddaan iti agnanayon a biag.”—Juan 3:14-16.
Agasem dayta, biag nga agnanayon nga awan ut-ot, panagsagaba, wenno ladingit! (Apocalipsis 21:3, 4) Anian a nagragsak a namnama! Kastoy ti kinuna ti maysa nga iskolar: “Nupay ti tanem ipalagipna kadatayo ti kinaababa ti biag, ti panagungar ipasiguradona kadatayo ti kinaababa ni patay.” Wen, ti panagungar ni Jesus kaipapananna ti biag!


text:
Ulysses S. Grant
Ni Ulysses S. Grant (naipasngay a kas ni Hiram Ulysses Grant; Abril 27, 1822 – Hulio 23, 1885) ket isu idi ti Maika-18 a Presidente iti Estados Unidos (1869–1877) kalpasan ti naturay a papelna iti gudua a paset iti Sibil a Gubat. Babaen ni Grant, ti Buyot ti Kappon ket inabakda ti Konpederado a Milisia ken nangiturong daytoy ti panakalpas ti gubat ken ti panagsuko ti buyot ni Robert E. Lee idiay Appomattox. A kas presidente isu ket nangidaulo dagiti Radikal a Republikano kadagiti ganetgetda a mangikkat amin a tugot iti Konpederado a nationalismo ken panagtagabu; isu ket nagballigi a nangdadael ti Ku Klux Klan idi 1871.[1] Ti dayawna ket napaalas babaen kadagiti panakaulit a panagsalaknibna kadagiti naidutok, ken babaen ti nauneg a pangrigrigat ti ekonomia (a tinawtawagan ti "Derraaw iti 1873") a nangturay daytoy ti maikadua a terminona. Nupay ti bukodna a Partido Republikano ket nakisina idi 1872 ken dagiti nagreporma ket nangipabasol kaniana, ni Grant ket nalaka a nabutosan manen. Babaen idi 1874 dagiti kasuppiatna ket nakaalada ti kapigsa ken idi mangrugrugi a pimanaw ti White House idi Marso 1877, dagiti konserbatibo a puraw a Taga-abagatan, a kas dagiti pederal a tropa ket sumansanod, ket nagun-odda nga agtengngel kadagiti amin nga estado iti Abagatan ken ti Panagpatakder manen ket napaay a kas dagiti sibil a karbengan dagiti nangisit ket saan a natalgedan.
Dagiti nagibasaran[urnosen | urnosen ti taudan]
- ^ Martinez, James Michael (2007). Dagiti Karpetbagger, Kabaliera, ken ti Ku Klux Klan: Panangidiaya ti Saan a makita nga Imperio idi Panawen ti Panagpatakder Manen. Rowman & Littlefield. ISBN 978-0742550780.


text:
Selebrasion ti Memorial—Biernes, Abril 3, 2015
IDI Sabado, Marso 7, 2015, rinugian ti amin a kongregasion iti intero a lubong ti uppat a lawas a kampania a panangawis kadagiti tattao a makikadua kadatayo a manglaglagip iti ipapatay ni Jesu-Kristo ken agdengngeg iti maysa a palawag maipapan kadagiti gunggona a maawattayo gapu iti ipapatayna. Minilion ti naawis babaen ti panangted iti imbitasion, babaen ti telepono, ken babaen ti surat. Ania ti resultana? Idi Biernes, Abril 3, 2015, naragsakan dagiti Saksi ni Jehova ta adda 19,862,783 nga immatender iti dayta a sagrado nga okasion. Ikagkagumaan ita dagiti Saksi a tulongan dagiti immatender a regular a makikadua iti ili ni Jehova, agdayaw iti pudno a Dios, makarikna iti panagayatna, ken mangsagrap kadagiti bendisionna.—Mik. 4:2.


text:
Pebrero 9
Ti Pebrero 9 ti maika-40 nga aldaw ti tawen iti kalendario a Gregoriano. Adda pay 325 nga al-aldaw ti nabati aginggana intono maungpot ti tawen (326 kadagiti bisiesto a tawen).
Dagiti linaon
Paspasamak[urnosen | urnosen ti taudan]
Naipasngay[urnosen | urnosen ti taudan]
- 1773 – William Henry Harrison, Amerikano a daulo ti militar ken maika-9 a Presidente iti Estados Unidos (pimmusay 1841)
- 1837 – Jose Burgos, Gomburza (pimmusay 1872)
- 1891 – Ronald Colman, Ingles nga aktor (pimmusay 1958)
- 1940 – J. M. Coetzee, Abagatan nga Aprikano-Australiano a lingguista ken mannurat, nagungunaan ti Premio Nobel iti Literatura
Pimmusay[urnosen | urnosen ti taudan]
- 1881 – Fyodor Dostoyevsky, Ruso a pilosopo, agiwarwarnak, ken mannurat (naipasngay 1821)


text:
Online a Biblia | BARO A LUBONG A PATARUS TI NASANTUAN A KASURATAN
Kayatmo a basaen daytoy nga artikulo iti %%?
Apocalipsis 12:1-17
12 Ket maysa a dakkel a pagilasinan+ ti nakita idiay langit, maysa a babai+ a nakawesan iti init, ket ti bulan adda iti baba dagiti sakana, ket iti ulona adda korona a sangapulo ket dua a bituen,2 ket isu masikog. Ket agik-ikkis gapu kadagiti panagpasikalna+ ken iti nakaro a panagrigatna nga agpasngay.3 Ket sabali pay a pagilasinan ti nakita idiay langit, ket, adtoy! maysa a dakkel a dragon a maris-apuy,+ nga addaan pito nga ulo ken sangapulo a sara ket kadagiti ulona pito a balangat;4 ket guyguyoden ti ipusna+ ti kakatlo dagiti bituen+ ti langit, ket intapuakna ida iti daga.+ Ket ti dragon nagtultuloy a sitatakder iti sanguanan ti babai+ a dandanin agpasngay,+ tapno, inton nakapagpasngayen, maalun-onna+ ti anakna.5 Ket nangipasngay iti maysa nga anak,+ maysa a lalaki, a mangipastor kadagiti amin a nasion babaen iti sarukod a landok.+ Ket ti anakna narabsut a naipan iti Dios ken iti tronona.+6 Ket ti babai nagkamang idiay let-ang,+ a sadiay adda lugarna nga insagana ti Dios, tapno isu taraonanda+ sadiay iti sangaribu dua gasut ket innem a pulo nga aldaw.+7 Ket bimtak ti gubat sadi langit: Ni Miguel+ ken dagiti anghelna nakibakalda iti dragon, ket nakibakal ti dragon ken dagiti anghelna8 ngem saan a nangabak, awan met ti nasarakanen a lugar maipaay kadakuada idiay langit.9 Gapuna naitapuak ti dakkel a dragon,+ ti kadaanan a serpiente,+ daydiay naawagan iti Diablo+ ken Satanas,+ a mangyaw-awan iti intero a mapagnaedan a daga;+ isu naitapuak iti daga,+ ket dagiti anghelna naitapuakda a naikanunong kenkuana.10 Ket nangngegko ti maysa a natbag a timek idiay langit a kunana:“Ita napasamaken ti pannakaisalakan+ ken ti pannakabalin+ ken ti pagarian ti Diostayo+ ken ti autoridad ni Kristona,+ agsipud ta naitapuaken ti manangakusar kadagiti kakabsattayo, daydiay mangak-akusar kadakuada iti aldaw ken rabii iti sanguanan ti Diostayo!+11 Ket isu pinarmekda+ gapu iti dara ti Kordero+ ken gapu iti sao ti panangsaksida,+ ket saanda nga inayat dagiti kararuada+ uray pay iti sango ni patay.12 Gapu itoy agragsakkayo, dakayo a langlangit ken dakayo nga agnaed kadakuada!+ Asi pay+ ti daga ken ti baybay,+ agsipud ta ti Diablo immulog kadakayo, nga addaan iti dakkel nga unget, yantangay ammona nga ababan ti periodo ti tiempona.”+13 Itan idi a ti dragon nakitana nga isu naitapuak iti daga,+ indadanesna ti babai+ a nangipasngay iti ubing a lalaki.14 Ngem ti dua a payak ti dakkel nga agila+ naited iti babai, tapno makatayab nga agturong idiay let-ang+ iti lugarna; sadiay ti pakataraonanna+ iti maysa a panawen ken pampanawen ken kagudua ti maysa a panawen+ nga adayo iti sanguanan ti serpiente.+15 Ket ti serpiente nangipugso iti likudan ti babai iti danum+ a kasla maysa a karayan manipud iti ngiwatna, tapno isu mailemmes iti karayan.+16 Ngem ti daga immay timmulong iti babai,+ ket ti daga nginangana ti ngiwatna ket inalimonna ti karayan nga impugso ti dragon manipud iti ngiwatna.17 Ket ti dragon nakapungtot iti babai,+ ket napan tapno gubatenna dagiti natda ti bin-ina, isuda a mangtungtungpal kadagiti bilin ti Dios ken addaan iti trabaho a panangsaksi+ ken Jesus.


text:
Baka
Ti baka ket isu ti kaaduan a kita dagiti dakkel a napaamo nga ungulata. Dagitoy ket prominente a moderno a kameng ti subpamilia ti Bovinae, dagitoy ti kaaduan a naiwarwaras a sebbangan ti henero ti Bos, ken dagitoy ti kaaduan a naurnos a naidasig a kas ti Bos primigenius. Ti baka ket natartaraken a kas dingoen para iti karne (karne ti baka ken karne ti urbon), dagiti paggatasan nga ayup para iti gatas ken dagiti dadduma pay a produkto ti paggatasan, ken dagiti panagguyod nga ayup (panagguyod kadagiti kariton wenno arado). Dagiti dadduma pay a produkto ket mairaman ti lalat ken lugit para iti ganagan wenno sungrod. Kadagiti dadduma a pagilian, a kas idiay India, dagiti baka ket sagrado. Manipud kadagiti basbassit ngem 80 a nagtataudan ti naapamo idiay abagatan a daya a Turkia idi agarup a 10,500 a tawtawen,[1] adda dagiti nakarkulo a 1.3 bilion a baka iti lubong tatta nga aldaw.[2] Idi 2009, ti baka ket nagbalin a ti immuna a dingoen nga ayup ti addaan ti napno a naimapa a henoma.[3]
Dagiti nota[urnosen | urnosen ti taudan]
- ^ Bollongino, Ruth & al. Molekular a Biolohia ken Ebolusion. "Ti moderno a Taurine a Baka ket nagtaud manipud ti bassit a bilang kadagiti nagpundar ti Asideg a Daya". 7 Marso 2012. Naala idi 2 Abr 2012. Op. cit. iti Wilkins, Alasdair. io9.com. "Ti DNA ket mangipakpakita a dagiti baka ket narigatda idi a napaamo". 28 Marso 2012. Naala idi 2 Abr 2012.
- ^ Breeds of Cattle at CATTLE TODAY
- ^ Brown, David (2009-04-23). "Dagiti sientista ket wiaswasda ti Henoma ti Baka". The Washington Post. Naala idi 2009-04-23.
Dagiti silpo ti ruar[urnosen | urnosen ti taudan]
Midia a mainaig iti Baka iti Wikimedia Commons
Midia a mainaig iti Baka a lalaki iti Wikimedia Commons


text:
NASKEN nga agpili ni Senador Manny Pacquiao no ania ti ipamaysana nga aramiden – kas boksingero wenno kas nangato nga opisial ti gobierno?
Kalpasan ti saan a ninamnama a pannakaabak ni Pacquiao iti kampeonato ti World Boxing Organization Welterweight Division iti labanda iti Australiano a ni Jeff Horn babaen ti unanimous decision dagiti hurado, rumbeng a tingitingen a nasayaat ti Pilipino ring icon, no ania a talaga ti rumbeng nga ipamaysana, ti propesionna iti ring wenno iti politika.
Nagduduma dagiti reaksion dagiti apisionado ken fans ti boksing iti pannakaabak ni Pacquiao. Adda dagiti mamati nga isu koma ti nangabak ta kontroladona dagiti ad-adu a rikus ken ad-adu pay dagiti naipastrekna a danog iti kalabanna. Adda dagiti nangbabalaw iti referee a saan a patas iti akemna ta rumbeg koma a binallaaganna ni Horn iti masansan a pannakitim-og ken panangsikona iti kalabanna, ken panangpasardengna koman iti ranget iti maikasiam a rikus idi saanen a lumaban ti Australiano.
Adu dagiti nakapaliiw nga iti tawen ni Pacquiao a 38 ket adun ti bimmuntogan ken kimmapsutanna a pabor ken ni Horn nga agtawen laeng iti 29 ken nataytayag ngem ti senador. Patienda a naabak ni Paquiao gapu iti tawenna ken nakurang a panagsanayna iti laban. Adda dagiti mamati nga iti tawen ni Pacquiao a limmaban iti naub-ubing nga amang ket rumbeng ti napapaut ken naing-inget a panagsanay a saanna a naaramid gapu ta nabingay ti atensionna kadagiti nagduduma a pakakumikomanna iti biag.
Adu dagiti saan a mangipagarup nga abaken ti agkabannuag nga Austaliano ti beteranon a Pilipino a kampeon iti labanda sadiay Brisbane, Australia. Dehado ni Horn ken ni Pacquiao kadagiti pusta gapu iti adun a laban ken panangabakna iti professional boxing. Uray iti tangdan, ad-adu nga amang ken ni Pacquiao a napapati nga immawat iti US$10 million, ken US$500,000 laeng ken ni Horn. Uray iti bingayda iti pay per view, ad-adu latta ken ni Pacquiao. Nangabak man ni Pacquiao iti natgedan, napukawna met ti koronana.
Kalkalpas pay laeng ti boksing, ngem adun dagiti mangidurduron iti rematch wenno panaglaban manen da Pacquiao ken Horn ta adu dagiti saan a kombinsido iti resulta iti dayta a laban. Inaklon ni Top Rank promoter Bob Arum a nailanad iti katulagan iti panaglaban da Pacquiao ken Horn nga adda maangay a rematch ngem agdepender dayta iti agsumbangir a partido. Adda dagiti mangidurduron a maangay ti rematch iti Pilipinas.
Uray ni Horn ket kayatna nga aglabanda manen ken ni Pacquiao. Mangabak man wenno maabak ni Horn, dakkel ti maitulong ti karerana iti boksing ti panaglabanda ken ni Pacquiao, ken ngumato la ketdi ti matgedanna ta isun ti mangdepender iti koronana. Ngem awan pay ti pangngeddeng ni Pacquiao no labananna manen ni Horn wenno agretiron iti boksing ken ipamaysana laengen ti akemna kas senador ti pagilian.
Manipud idi nangabak ni Pacquiao a kongresista sadiay Sarangani, adun dagiti mangidardarirag a panawannan ti boksing ken ipangrunanan ti akemna kas opisial ti gobierno a binutosan dagiti tattao. Immadu pay dagiti agkalikagum nga agretiron iti boksing idi nangabak a senador iti eleksion idi Mayo 9, 2016 ta kas nagpabotos nga opisial ket rumbeng nga ipangrunana ti akemna iti gobierno, saan ketdi a ti propesionna.
Uray ti asawa ni Pacquiao, ti vice governor ti Sarangani a ni Jinkee, dagiti annakda ken ti inana a ni Mommy Dionisia ket nabayagen nga ibagbagada iti publiko a kayatdan nga agretiro ni Manny ta madanaganda iti dakes a mapasamak kenkuana tunggal makilaban iti lona. Ngem saanda a makombinsir ni Pacquiao nga aginanan iti boksing.
Narigat a maallukoy ni Pacquiao nga agretiron iti boksing a nangipaay kenkuana iti kinabaknang, kinalatak, turay ken dadduma pay kinagasat manipud iti nakarigrigat a panagbiagna bayat ti kinaubingna agingga iti kinabarona sadiay General Santos City a nakayanakan ken dimmakelanna.
Aglaplapusananen ti kinagasat ken grasia a nagun-od ni Pacquiao. Naindaklan a dayaw ti Pilipinas ti impaayna iti panaglatak ken panagkampeonna iti boksing iti lubong. Narigaten a maartapan ti record-na iti boksing kas kampeon iti walo a dibision iti lubong. Maibilangen isuna a maysa kadagiti kalaingan a boksingero iti lubong. Iti naurnongna a kinabaknang, saannan a magasto dagiti nasapulanna ken nakausaran dagiti natgedanna. Naisaganaannan iti nagin-awa a masakbayan dagiti annakna ken uray pay dagiti agbalinto nga appokona. Narimatto met latta ti masakbayanna iti politika agingga nga agtalinaed ti agdama a kultura iti eleksion, ket mabalin a tarigagayannanto pay ti ngumato iti agdama a saadna.
Ania pay ti kayatna a paneknekan iti biagna? Ipakpakitana ti kalikagumna nga agballigi ken aglatak iti nagduduma a benneg iti biag: kampeon iti boksing; senador ti pagilian; pastor ti born-again a nangtalikud ti sigud a pammatina; nakaturpos iti kurso iti kolehio babaen ti special program; Army colonel iti reserve force; playing-coach ken team manager iti Philippine Basketball Association; recording artist, artista iti pelikula ken dadduma pay a pagessemanna.
Iyad-adal ni Pacquiao ti Ebanghelio, ngem adu dagiti aramidna a maikontra iti Sao ti Dios. No pagturayenna ti panagtarigagayna kadagiti nailubongan a banag kas ti nangatngato a turay, ad-adu pay a kinabaknang ken pammadayaw, saanto pay nga agretiro iti boksing agingga a kabaelanna. (Eden A. Alviar)


text:
Kolum ni Jobert M. Pacnis
(Umuna iti dua a paset)
PUDNO unay a makapalag-an iti rikna no masangpetan dagiti annak a naisem, gumaratigit ken umayda agpasaklot nga agumbi. Mapunas a maminpinsan ti bambannog ken kettang a nangged iti nagmalem.
Adda therapeutic effect dagiti annak, kunada man.
Ta pudno man met a maabbukay ti rikna dagiti annak. Dagiti la unay babassit ngem nasarangsang a katkatawada, ken is-isemda, umdasen a liwliwa ken gunggona iti pannakapakil ti bagbagi.
Ngem kasanon no iti panagisem dagiti annak ket maimatangan a ngimmisiten ken marunrunot dagiti ngipenda? Makapaalumiim?
Wen, pudno, adda latta dita ti ragsak nga itdenda. Ngem kasla makulding ti riknatayo a makakita kadakuada a kastan ti nakapay-an dagiti ngipenda. Maksayan ti duayya nga itden dagiti isem/panagisemda.
Nga iti panangpanunot a naimbag, makariknatayo iti asi kadakuada. Kasano laengen ti panagbalasang ken panagbaroda? Saan nga adayo a ma-bully-da gapu iti dayta a kasasaadda. Pakaisagsagmakanda pay!
No amirisen a naimbag, dakkel ti basoltayo a nagannak iti kasta a kapay-anda. Binaybay-antayo ida. Saantayo ida nga insuro iti panangsaluad kadagiti ngipenda.
“Adda panawen dagiti annak a makitsismis iti no mano nga oras ngem awan man laeng uray tallo agingga iti lima a minuto a panawenda a maipaay iti panangdalus iti ngipen dagiti annakda kalpasan ti pannangan dagitoy,” kinuna man ni Dr. Pol Aquilizan, maysa a nalatak a dentista iti ili ti Ballesteros, Cagayan, bayat ti naanus a pananglektiurna iti klinikna kadagiti nakapila a pasientena.
Banag nga agpayso la unay. Kaaduan kadagiti nagannak, saanda payen a bibiangan wenno ammuen la koma ti kasasaad ti ngipen dagiti annakda. Saanda pay nga isuro ti panaggisigis kadagiti annakda. Wenno siguraduen no naggisigis man laeng dagitoy kalpasan ti pannanganda.
Kuna no Doktor Aquilizan, no nasapa nga isuro kadagiti annak ti umisu a panaggisigis, saan a dida aramiden a situtudio uray awanton ti panangbaon kadakuada. Saanda pay kano ketdi a makaturog no saanda a maaramid dayta a paset ti biagda.
Ti nasapa a pannakaisuro kadagiti annak ti kinapateg ti panaggisigis wenno panangdalus kadagiti ngipen ti kasamayan pay laeng a panangsaluad kadagitoy. Ngem baybay-antayo met ida nga agkaan kadagiti dulsi ken aginom ti softdrinks a makadadael a nasapa kadagiti ngipenda.
Ket inton mangrugin nga agdadael dagiti ngipen dagiti annaktayo, kaaduanna ti awan ti aramidenna.
“Uray ta agsukatto dagita,” kasta man ti pammatitayo.
Ta temporary teeth pay laeng ngamin dagiti umuna nga agruar a ngipen dagiti ubbing.
Ket sa laeng maipakita iti dentista ti ubing no mangrugin a dina kabaelan ti sakit ti ngipenna. Itoy a punto, saanen a mabalin nga isalbar ti ngipenna. Ipapaguttayo ti kayattayo.
Ngem dakkel daytoy a biddut.
No nasapa a mapagut ti temporary teeth ti maysa nga ubing, matungday ti dadduma a proseso iti pannakatubay ti gugot ken dagiti agtubonto a permanent teeth. Nasapanto kano met laeng nga agdadael dagiti sumukat—nga isu dagiti permanent teeth.
Masapul nga ammo koma daytoy dagiti papanantayo a dentista. Ngem ti dakes, addada dagiti saan a mangipalawag kadaytoy a banag. Pag-otenda lattan ti ngipen no isu ti ibaga dagiti nagannak ti ubing.
Kasta a kasta agingga nga awanen ti mabati. A dida naam-ammuan ti negatibo nga epektonanto no dumakkel ti ubing.
Sabali itan. Saanen a basta lattan pag-oten ti dentista ti agsaksakit wenno nagsakit a ngipen. Kitaenna no mabalin pay laeng nga isalbar. Maipalawag dayta kadagiti nagannak. Maikkan laeng iti agas a pangep-ep iti sakit ti ngipen ti ubing. Ngem ketdi, no addan agramramaram nga impeksion iti ngipen ti ubing, awanen ti mabalin nga aramiden no di ikkaten wenno pag-oten. Narigrigat no agramaram ti impeksion.
(Adda tuloyna)


text:
Charles Dickens
Ni Charles John Huffam Dickens ( /ˈtʃɑrlz ˈdɪkɪnz/; 7 Pebrero1812 – 9 Hunio1870) ket maysa idi nga Inggles a mannurat ken sosiala kritiko a sapasap a naipanpanunotan a kas ti kalatakan a nobelista ti Biktoriano a paset ti panawen ken ti nagparpartuat kadagiti mailaglagipan a pkarakter ti piksion iti lubong.[1] Iti las-ud ti panagbaiagna dagiti obra ni Dickens ket nakaganganas kadagiti di naununaan a kadayeg ken kadayaw, ken babaen idi maikaduapulo a siglo ti literio a heniona ket napno a nabigbigan babaen dagiti kritiko ken dagiti eskolar. Dagiti nobela ken ababa a saritana ket agtultuloy a makaganganas ti napaut a kadayeg kadagiti sapasap a nga agbasbasa a publiko.[2][3]
Dagiti nagibasaran[urnosen | urnosen ti taudan]
- Paammo
- Nota
- ^ Black 2007, p. 735.
- ^ Mazzeno 2008, p. 76.
- ^ Chesterton 2007, pp. 100–126.
Adu pay a mabasbasa[urnosen | urnosen ti taudan]
- Douglas-Fairhurst, Robert, "Panagbalin a kas ni Dickens 'Ti Panakaparnuay ti maysa a Nobelista'", Londres: Unibersidad ti Harvard a Pagmalditan, 2011
- Johnson, Edgar, Charles Dickens: ti didigra ken panagballigina, New York: Simon ken Schuster, 1952. Iti dua a tomo.
- Manning, Mick & Granström, Brita, Charles Dickens: Ladawan manipud ti Naisalsalumina a Biag, Liblibro ti Ubbing ni Frances Lincoln, 2011.
Dagiti silpo ti ruar[urnosen | urnosen ti taudan]
Dagiti obra a mainaig kenni Charles Dickens iti Wikisource (iti Ingles)
Dagiti inadaw a sasao a mainaig kenni Charles Dickens iti Wikiquote (iti Ingles)
Midia a mainaig kenni Charles Dickens iti Wikimedia Commons


text:
Hulio 27
Ti Hulio 27 ti maika-208 nga aldaw ti tawen (maika-209 kadagiti bisiesto a tawen) iti kalendario a Gregoriano. Adda pay 157 nga al-aldaw ti nabati aginggana intono maungpot ti tawen.
Dagiti linaon
Paspasamak[urnosen | urnosen ti taudan]
Naipasngay[urnosen | urnosen ti taudan]
- 1835 –Giosuè Carducci, Italiano a mannurat (pimmusay 1907)
- 1940 – Ernie Chan, Filipino-Amerikano nga artista iti komiks (pimmusay 2012)
Pimmusay[urnosen | urnosen ti taudan]
- 2003 – Emmanuel Pelaez, maika-7 a Bise Presidente ti Filipinas (naipasngay 1915)


text:
Prepektura ti Wakayama
TiPrepektura ti Wakayama (和歌山県 Wakayama-ken) ket maysa a prepektura iti Hapón a mabirukan idiay Kii a Peninsula iti rehion ti Kansai idiay isla ti Honshū.[1] Ti kapitoliona ket ti siudad iti Wakayama.[2]
Dagiti nagibasaran[urnosen | urnosen ti taudan]
- ^ Nussbaum, Louis-Frédéric. (2005). "Prepektura ti Wakayama" iti Ensiklopedia ti Hapón, p. 1026 iti Liblibro ti Google; "Kansai" iti p. 477 iti Liblibro ti Google.
- ^ Nussbaum, "Wakayama" iti p. 1025 iti Liblibro ti Google.


text:
Immuna a napanan ti grupo ti Sitio Caset, kaamiananan a parte ti Barangay Maradodon ket nagbakunada/nagagasda ditoy kadagiti agindeg sada nagintek iti Barangay Hall a yan ti kaaduan nga agpabakuna ken agpaagas iti sentro ti barangay.
Kalpasan ti Barangay Maradodon, immallatiw ti grupo iti Barangay Catucdaan. Napakapetan met dagiti agur-uray nga ubbing ken nataengan iti isu met laeng a bakuna.
“Pagyamananmi daytoy a gannuat ti Munisipio ta manmano ti makaisango a makaaramid ti kastoy a pannakaidanon ti pagsayaatan,” impeksa ni Kagawad Romeo Castillo ti Barangay Catucdaan.
“Gapgapuk iti mitingmi a ket agyamanak ta nakamakamko ta andingayek met laeng dagiti kabarangayak a mangpasangbay kadagiti nagagaget a taga-RHU. Agyamankami kada Mayor Ediboy a nangilungalong kadaytoy a gannuat.” Imbatad met ni Brgy. Captain Dominador Seguritan ti Barangay Catucdaan.
Sag-gudua nga aldaw dagitoy dua a barangay ti inlatang ti RHU Personnel ket apagisu laeng met a naileppas ti nagmalem dagiti makasapul daytoy a panagtaming ti salun-at. # (Web In-Action)


text:
Monday, July 11, 2016
URAY PANAGTATALON, OK MET TI SUPLAY TI NATENG
Cabugao, Ilocos Sur – Naipagagangayen a maus-usar ti inted ti LGU-Cabugao nga espasio para iti “Bagsakan ti Nateng” iti igid ti Kalsada Nasional iti asideg ti NISTC Public Market, Cabugao, Ilocos Sur babaen kadagiti aglaklako/aggatgatang ti nateng iti lokalidad.
Iti pannakiuman ti Web In-Action, kinuna dagiti dati nga agipalpalugan ti nateng a nag-lie low-da pay laeng nga agipatulod idiay Manila ken Pangasinan ta binnulto ti gatangenda ket bay-anda pay laeng a maiturong ti suplay iti Tiendaan ti ili tapno saan a ngumina unay ti presio ti nateng no kumiddit ti magatang.
Mangrugi a kapigsa ti Bagsakan iti bulan ti Nobiembre agingga iti bulan ti Pebrero kadagiti maangkat ken mailako idiay a nateng idiay Urdaneta, Pangasinan, Balintawak, Quezon City ken Divisoria, Quiapo, Manila kasta pay a masuplayanda pay ti tagilakoda a nateng iti nadumaduma nga ili ti Cagayan. Agpatingga met iti bulan ti Mayo iti panagbassit ti bulto ti mailakoda a nateng.
Umab-abot ti 10 Tonelada ti bulto iti nateng a maibiahe a mairuar nga aggapu iti ili iti unos ti 24 oras ti kada aldaw no kapigsana.
Nupay bumassit ti suplay iti bulan ti Hunio ken Hulio, saan ketdi nga agsardeng ti panagnegosioda ti nateng nangruna iti tiendaan ta adu latta ti nagaget nga agmulmula nangruna iti Sitio Bugnay ken Barangay Salapasap a mabirbirngasan iti “Vegetable Bowl” ti ili a Cabugao. # (Web Situational Report)
Iti pannakiuman ti Web In-Action, kinuna dagiti dati nga agipalpalugan ti nateng a nag-lie low-da pay laeng nga agipatulod idiay Manila ken Pangasinan ta binnulto ti gatangenda ket bay-anda pay laeng a maiturong ti suplay iti Tiendaan ti ili tapno saan a ngumina unay ti presio ti nateng no kumiddit ti magatang.
Mangrugi a kapigsa ti Bagsakan iti bulan ti Nobiembre agingga iti bulan ti Pebrero kadagiti maangkat ken mailako idiay a nateng idiay Urdaneta, Pangasinan, Balintawak, Quezon City ken Divisoria, Quiapo, Manila kasta pay a masuplayanda pay ti tagilakoda a nateng iti nadumaduma nga ili ti Cagayan. Agpatingga met iti bulan ti Mayo iti panagbassit ti bulto ti mailakoda a nateng.
Umab-abot ti 10 Tonelada ti bulto iti nateng a maibiahe a mairuar nga aggapu iti ili iti unos ti 24 oras ti kada aldaw no kapigsana.
Nupay bumassit ti suplay iti bulan ti Hunio ken Hulio, saan ketdi nga agsardeng ti panagnegosioda ti nateng nangruna iti tiendaan ta adu latta ti nagaget nga agmulmula nangruna iti Sitio Bugnay ken Barangay Salapasap a mabirbirngasan iti “Vegetable Bowl” ti ili a Cabugao. # (Web Situational Report)
Posted by Bayan ng Cabugao, Ilocos Sur at 8:10 AM
Subscribe to: Post Comments (Atom)


text:
July 23, 2016
Kissayanyo ti trabahomi, kiniddaw dagiti mannursuro
Kiniddaw ti maysa a grupo dagiti mannursuro ken ni Education Secretary Leonor Briones a maikabassit koma dagiti trabaho a klerikal dagiti mannursuro tapno manayonan ti orasda a mangisuro kadagiti ubbingda.
Kiniddaw ti Teachers Dignity Coalition nga addaan iti 30,000 a kameng a nasken koma a marepaso dagiti agdama a naipaakem a trabaho kadagiti mannursuro aglalo kadagiti adda kadagiti eskuela ti gobierno tapno ad-adu ti orasda a makilangen kadagiti estudianteda.
Sakbay daytoy, kiniddaw ti Alliance of Concerned Teachers (ACT) ti panangibasuran ti DepEd iti Results-based Performance Management System (RPMS) ken ti Learners’ Information System a mangparparigat laeng kadagiti mannursuro.
Agpada dagitoy a programa a nayimplementar iti panawen ni dati a DepEd Secretary Armin Luistro.
(Naipablaak iti Bannawag, Agosto 1, 2016 a bilang.)
Kiniddaw ti Teachers Dignity Coalition nga addaan iti 30,000 a kameng a nasken koma a marepaso dagiti agdama a naipaakem a trabaho kadagiti mannursuro aglalo kadagiti adda kadagiti eskuela ti gobierno tapno ad-adu ti orasda a makilangen kadagiti estudianteda.
Sakbay daytoy, kiniddaw ti Alliance of Concerned Teachers (ACT) ti panangibasuran ti DepEd iti Results-based Performance Management System (RPMS) ken ti Learners’ Information System a mangparparigat laeng kadagiti mannursuro.
Agpada dagitoy a programa a nayimplementar iti panawen ni dati a DepEd Secretary Armin Luistro.
(Naipablaak iti Bannawag, Agosto 1, 2016 a bilang.)
Subscribe to: Post Comments (Atom)


text:
PAKASARITAAN TI BIAG
Nagunggonaanak iti Pannakikaduak Kadagiti Masirib
ITI maysa nga agsapa, naglamiis ti pul-oy ti angin iti Brookings, South Dakota, U.S.A. Napanunotko a dandani manen tiempo ti lam-ek iti lugarmi. Ngem mabalin a masdaawka nga iti dayta nga aldaw, addakami iti maysa a pagaponan ti animal a kumkumter iti lammin. Nakatakderkami iti abay ti paginuman ti animal nga adda kargana a nakalamlamiis a danum! Palubosandak a mangestoria no apay nga addakami dita.
IDI UBINGAK
Nayanakak idi Marso 7, 1936. Siak ti buridek iti uppat nga agkakabsat. Aggigiankami iti bassit a rantso iti makindaya a paset ti South Dakota. Napateg iti pamiliami ti panagtaraken iti animal, ngem saan a dayta ti kapatgan. Idi 1934, nabautisaran kas Saksi ni Jehova dagiti nagannakko. Nagdedikarda iti nailangitan nga Amatayo a ni Jehova, isu a ti panangaramid iti pagayatan ti Dios ti kapatgan iti biagda. Nagserbi ni tatangko a Clarence, ken idi agangay, ni angkelko nga Alfred, kas company servant (maawagan itan iti koordineytor ti bagi dagiti panglakayen) iti bassit a kongregasionmi idiay Conde, South Dakota.
Kanayon a makigimongkami ken ikasabami ti ibagbaga ti Biblia a nagsayaat a namnama iti masanguanan. Dakkel ken nagsayaat ti epektona kadakami ti ulidan ken panangsanay dagiti nagannakmi. Nakiramankamin a mangasaba ken manangko a Dorothy idi agtawenkami iti innem. Idi 1943, nagenrolak iti Teokratiko nga Eskuelaan ti Panagministro, a kabarbaro idi a paset ti gimongtayo.
Nagpateg kadakami dagiti kombension ken asamblea. Iti kombension idi 1949 idiay Sioux Falls, South Dakota, ni Brother Grant Suiter ti ispikermi. Malagipko pay ti tema ti palawagna, “Naladladaw Ngem iti Ipagarupyo.” Impaganetgetna a masapul a naan-anay nga usaren ti amin a dedikado a Kristiano ti biagda a mangipakaammo iti naimbag a damag maipapan iti naipasdeken a Pagarian ti Dios. Dayta ti nangtignay kaniak nga agdedikar ken Jehova. Iti simmaruno nga asamblea sirkito idiay Brookings, maysaak kadagiti uppat a kumkumter nga agpabautisar iti pagaponan ti animal, a nadakamat iti rugi. Naitanebkami iti bimmarantiddog a metal a paginuman ti animal idi Nobiembre 12, 1949.
Kalpasanna, nagbalin a kalatko ti agpayunir. Nagpayunirak idi Enero 1, 1952. Agtawenak idi iti 15. Kuna ti Biblia: “Daydiay makipagna kadagiti masirib a tattao agbalinto a masirib,” ket adu a masirib a kapamiliak ti nangsuportar iti panagpayunirko. (Prov. 13:20) Ni Angkel Julius, nga agtawen idin iti 60 ti nagbalin a partnerko. Uray adu a tawen ti baetmi, naragsakkami a mangasaba. Adu ti nasursurok kenkuana gapu kadagiti kapadasanna. Nagpayunir met ni manangko a Dorothy.
PERSONAL NGA INTERES MANIPUD KADAGITI MANANGAYWAN ITI SIRKITO
Idi ubbingkami, padagusen da Tatang ken Nanang dagiti manangaywan iti sirkito ken dagiti assawada iti balaymi. Dakkel ti naitulong kaniak da Jesse ken Lynn Cantwell. Naparegtadak nga agpayunir. Ti personal a pannakaseknanda ti nangrubrob iti tarigagayko a maaddaan kadagiti naespirituan a kalat. No agbisitada iti kabangibangmi a kongregasion, sagpaminsan nga awisendak a mangasaba a kaduada. Talaga a nagragsak ken makaparegta dagidi a panagkakaduami!
Idi agangay, ni Bud Miller ken ti asawana a ni Joan ti nagserbi iti sirkitomi. Agtawenak idin iti 18, ket maysaak kadagiti naayaban nga agsoldado iti lugarmi. Idi damo, inikkandak iti trabaho a ti panagkunak ket maikontra iti bilin ni Jesus kadagiti pasurotna nga agbalinda a neutral iti politika. Ngem ti talaga a kayatko ket ti panangikasaba iti naimbag a damag ti Pagarian. (Juan 15:19) Nakisaritaak ngarud nga ibilangdak koma kas maysa a ministro.
Naragsakanak ta nagboluntario ni Brother Miller a mangkuyog kaniak a mangilawlawag iti patpatiek. Nalaing a makisarita, mannakigayyem, ken natured ni Manong Bud. Talaga a timmuredak gapu ta adda naespirituan a tao a kaduak a kas kenkuana! Idi 1954, kas resulta ti pannakisaritami, naibilangakon kas maysa a ministro. Gapuna, mabalinkon a ragpaten ti sabali pay a naespirituan a kalat.
Iti daydi a tiempo, naawisak nga agserbi iti Bethel, iti Watchtower Farm, idiay Staten Island, New York. Agarup tallo a tawen a nagserbiak sadiay. Adu ti nagpipintas a kapadasak ta adu a masirib a kakabsat ti naam-ammok ken nakatrabahuak.
PANAGSERBI ITI BETHEL
Adda estasion ti radio a WBBR iti farm idiay Staten Island. Inusar idi dayta dagiti Saksi ni Jehova manipud 1924 agingga idi 1957. Adda idi 15 agingga iti 20 a Bethelite nga adda iti farm. Ubbing ken bassit pay ti kapadasan ti kaaduan kadakami. Ngem kaduami ti napulotan a kabsat a ni Eldon Woodworth. Talaga a masirib a kabsat ni Manong Eldon. Bimmileg ti espiritualidadmi gapu iti pannakaseknanna kadakami a kas iti maysa nga ama. No marigatankamin a mangpalabas iti pagkapuyan ti dadduma, ibaga ni Brother Woodworth, “Talaga a nakaskasdaaw dagiti ar-aramiden ti Apo uray imperpekto dagiti us-usarenna a katrabahuanna.”
Nagsayaat met a pribilehio a nakaduami ni Brother Frederick W. Franz. Dakkel ti epektona kadakami ti sirib ken nalawa a pannakaammona iti Kasuratan, ken maseknan iti tunggal maysa kadakami. Ni Harry Peterson ti paralutomi; Peterson ti usarenmi nga apeliedona ta nalaklaka a baliksen ngem iti pudpudno nga apeliedona a Papargyropoulos. Maysa met a napulotan ken nakaregregta iti ministerio. Nagaget ni Brother Peterson iti trabahona iti Bethel ngem saanna a pulos liniwayan ti mangasaba. Ginasut a magasin ti maipaimana iti binulan. Adu met ti pannakaammona iti Kasuratan ken masungbatanna ti adu a saludsodmi.
ADU TI NAITULONG DAGITI MASIRIB A KAKABSAT A BABBAI
Maiproseso idi dagiti maburas a nateng ken prutas iti paktoria nga adda iti farm. Agarup 42,600 a litro ti mailata wenno maigarapon iti kada tawen para iti intero a pamilia ti Bethel. Nakatrabahuak iti paktoria ti maysa a masirib a sister a ni Etta Huth. Isu ti paraisagana kadagiti recipe nga iprosesomi. Adu a kakabsat iti dayta a lugar ti umay tumulong no agilatakami, ket ni Manang Etta ti mangibaga iti aramidenda. Nupay dakkel ti responsabilidad ni Manang Etta iti trabahomi, nagsayaat ti ulidanna iti panangrespeto kadagiti kakabsat a mangidadaulo iti farm. Imbilangko a nagsayaat a pagtuladan iti panagpasakup iti kinaulo.
Maysa ni Angela Romano kadagiti agtutubo a babbai a timmulong kadakami. Ni Manang Etta ti timmulong kenkuana tapno maammuanna ti kinapudno. Gapuna, adda manen naam-ammok a masirib a babai, a kaduak itan iti 58 a tawen, bayat ti panagserbik iti Bethel. Nagkasarkami ken Angie idi Abril 1958, ket adu a nagsayaat a pribilehio ti naawatmi. Iti adu a tawen a panagkaduami, timmibker ti panagasawami gapu iti kinasungdo ni Angie ken Apo Jehova. Masiguradok a matulongannak aniaman ti maipasango kadakami.
PANAGSERBI KAS MISIONERO KEN AGDALDALIASAT A MANANGAYWAN
Nailako ti WBBR nga adda idiay Staten Island idi 1957, isu a nagserbiak idiay Brooklyn Bethel iti apagbiit. Kalpasanna, nagkasarkami ken Angie isu a rimmuarak iti Bethel ket nagpayunirkami idiay Staten Island iti agarup tallo a tawen. Nagtrabahoak iti apagbiit iti baro a makinkukua iti estasion ti radio a naawaganen iti WPOW.
Inkagumaanmi ken Angie a pasimplien ti biagmi tapno nakasaganakami nga agserbi iti sadinoman. Gapuna, idi 1961, nawayakami nga umawat iti pribilehio nga agserbi kas special pioneer idiay Falls City, Nebraska. Di nagbayag, naawiskami nga agadal iti Kingdom Ministry School. Makabulan idi dayta a panageskuela idiay South Lansing, New York. Nakaragragsak ti panageskuelami ket namnamaenmi a mausarmi ti pannakasanaymi idiay Nebraska. Nasorpresakami ngarud idi naibaonkami nga agmisionero idiay Cambodia! Naidumduma ti buya, uni, ken banglo iti daytoy nagpintas a pagilian iti Southeast Asia no ikompara iti naggapuanmi. Magagarankami idin a mangikasaba iti naimbag a damag sadiay.
Ngem nagbaliw ti kasasaad ti politika, isu a masapul nga umakarkami idiay South Vietnam. Makapaladingit ta iti uneg ti dua a tawen, naaddaanak iti nakaro a sakit isu a naiparegta nga agawidkamin iti pagilianmi. Masapul idi nga agpapigsaak, ket idi napigsaakon, nagpayunirkami manen.
Idi Marso 1965, nagserbikami manen kadagiti kongregasion kas agdaldaliasat a manangaywan. Iti 33 a tawen, naragsakkami ken Angie a nagserbi kadagiti sirkito ken distrito, a pakairamanan ti panagtrabaho sakbay ken bayat ti kombension. Magusgustuak ti panawen ti kombension, isu a naragsakak a tumulong a mangorganisar kadagitoy nga okasion. Adu a tawen a nagserbikami iti New York City, ket namin-adu a naangay dagiti kombension iti Yankee Stadium.
PANAGSERBI MANEN ITI BETHEL KEN DAGITI TEOKRATIKO NGA ESKUELAAN
Kas iti dadduma nga agserserbi iti special full-time, narigat no dadduma ngem makaparagsak dagiti pribilehio a naawatmi ken Angie. Kas pagarigan, idi 1995, naawisak nga agisuro iti Ministerial Training School. Kalpasan ti tallo a tawen, naawiskami nga agserbi iti Bethel. Maragragsakanak ta nakasubliak iti nangrugiak a nagserbi kas maysa nga special full-time a ministro, nasurok nga 40 a tawen ti napalabasen. Nagtrabahoak iti apagbiit iti Service Department ken namin-adu a nagisuroak iti nagduduma nga eskuelaan. Idi 2007, ti Bagi a Manarawidwid intalekna iti baro a Theocratic Schools Department dagiti eskuelaan a maang-angay iti Bethel, ket siak ti nangidaulo iti dayta a departamento iti sumagmamano a tawen.
Iti nabiit pay, adu a panagbalbaliw ti nakitami kadagiti teokratiko nga eskuelaan. Idi 2008, nairugi ti School for Congregation Elders. Kalpasan ti dua a tawen, nasurok a 12,000 a panglakayen ti nageskuela idiay Patterson ken Brooklyn Bethel. Agtultuloy dayta nga eskuelaan iti nagduduma a lugar, ket dagiti nasanay nga instruktor ti mangisuro. Idi 2010, nasukatan ti Ministerial Training School iti Bible School for Single Brothers, ken nabukel ti baro nga eskuelaan a Bible School for Christian Couples.
Manipud idi 2015 a tawen serbisio, napagtipon dagitoy nga eskuelaan ket naawagan iti School for Kingdom Evangelizers. Mabalin nga agadal iti dayta dagiti agassawa ken dagiti di naasawaan a lallaki ken babbai. Adu a kakabsat iti intero a lubong ti naragsakan idi naammuanda a maangay daytoy nga eskuelaan iti adu a sangay. Makaparagsak a makita ti panagrang-ay dagiti teokratiko nga eskuelaan, ket agyamanak ta adu ti naam-ammok a nangikagumaan a manggun-od iti daytoy a pannakasanay.
Manipud idi sakbay a nagbautisarak iti paginuman ti animal, agyamanak ken Apo Jehova gapu kadagiti masirib a kakabsat a timmulong kaniak iti panagserbik iti Dios. Nagduduma ti edad ken pulida. Ngem iti pusok, naespirituanda a tattao. Makita iti aramid ken ugalida a talaga nga ay-ayatenda ni Jehova. Iti organisasionna, adu a masirib wenno nasayaat ti impluensiada a kakabsat ti mabalintayo a pakikaduaan. Kasta ti inaramidko ket talaga a nagunggonaanak.


text:
Thursday, April 21, 2016
FREE PATENT TITLE DISTRIBUTION, NAARAMID
Cabugao, Ilocos Sur - Naaramid ti pannakai - Award ti 37 a Titulo babaen iti “Handog Titulo Program” kadagiti maseknan nga umili iti pito a barangay para iti programa ti libre a panagpatitulo ti daga (agriculture ken residential).
Binayabay ni Municipal Assessor Lilia S. Flores agraman dagiti kameng ti Staff-na dagiti pannakabagi ti Register of Deeds (ROD) ni Mayor Edgardo “Ediboy” S. Cobangbang, Jr. iti pannakaited dagiti Titulo kadagiti Benepisiario babaen iti ceremonial awarding a naaramid iti Municipal Conference Building idi Abril 21, 2016.
Kalpasan a naiwaras dagiti titulo, pinagyamanan ken binigbig ni Mayor Ediboy dagiti pannakabagi ti ROD iti serbisio a naipaay kadagiti kakailianna.
Pinagyamanan met dagiti immawat ti titulo iti LGU Cabugao, ROD ken ti DENR iti naipaay kadakuada a pagsayaatan ken seguridad ti sanikua. # (Web In-Action)
Posted by Bayan ng Cabugao, Ilocos Sur at 2:30 PM
Subscribe to: Post Comments (Atom)


text:
Solbaren Dagiti Di Pagkikinnaawatan Babaen ti Ayat
“Salimetmetanyo ti talna iti nagbabaetan ti maysa ken maysa.”—MAR. 9:50.
KANTA: 39, 77
1, 2. Ania dagiti problema ti tao a nadakamat iti Genesis, ket apay a paginteresantayo daytoy?
ADDA kadi malagipmo a di pagkikinnaawatan a nairekord iti Biblia? Usigentayo ti sumagmamano nga umuna a kapitulo ti Genesis. Pinatay ni Cain ni Abel (Gen. 4:3-8); pinatay ni Lamec ti maysa nga agtutubo a lalaki gapu iti panangdanogna kenkuana (Gen. 4:23); nagririri met dagiti pastor ni Abraham (Abram) ken ni Lot (Gen. 13:5-7); inumsi ni Agar ni Sara (Sarai) isu a narurod ken Abraham (Gen. 16:3-6); kabusor ni Ismael ti amin ket bumusor kenkuana ti amin.—Gen. 16:12.
2 Apay a dinakamat ti Biblia dagitoy a di pagkikinnaawatan? Ti maysa a rason ket tapno maawatan dagiti imperpekto a tattao no apay a masapul a makikappiada. Ipakita met dayta no kasano a maaramidtayo daytoy. Magunggonaantayo no basaentayo dagiti salaysay ti Biblia maipapan kadagiti pudno a tattao a nangikagumaan a mangrisut kadagiti pudno a problema. Makasursurotayo iti resulta ti panagreggetda ket mayaplikartayo dagita iti dadduma a kasasaad a pakaipasanguantayo. Kinapudnona, makatulong amin dagitoy tapno maammuantayo no ania ti aramidentayo wenno saantayo nga aramiden no maipasangotayo kadagitoy.—Roma 15:4.
3. Ania dagiti mausig iti daytoy nga artikulo?
3 Mausig iti daytoy nga artikulo no apay a masapul a solbaren dagiti adipen ni Jehova dagiti di pagkikinnaawatan ken no kasano a maaramidda dayta. Mausig met dagiti prinsipio ti Biblia a makatulong kadakuada a mangsango kadagiti di pagkikinnaawatan ken mangtaginayon iti nasayaat a relasion iti padada a tao ken ni Jehova a Dios.
APAY A MASAPUL A RISUTEN DAGITI ADIPEN TI DIOS DAGITI DI PAGKIKINNAAWATAN?
4. Ania a kababalin ti nasaknap iti lubong, ket ania ti resultana?
4 Ni Satanas ti kangrunaan a makagapu iti panagririri ken saan a pagkikinnaawatan dagiti tattao. Idiay Eden, imbagana a tunggal indibidual mabalinna ken masapul nga ikeddengna no ania ti naimbag ken dakes, uray saanna nga ikabkabilangan ti Dios. (Gen. 3:1-5) Nalawag a makita ti resulta dayta a panagrasrason. Adu a tattao ken organisasion iti lubong ti mangar-aramid iti kaykayatda isu nga adu ti napannakkel, managimbubukodan, ken mannakikompetensia. No ipalubos ti maysa a maimpluensiaan iti dayta nga espiritu, arigna kankanunonganna ti imbaga ni Satanas a pagimbagan ti maysa no aramidenna ti kaykayatna, aniaman ti epektona iti sabsabali. Dayta a panagimbubukodan ket agturong iti riri. Nagsayaat a laglagipentayo a “ti tao a managunget manggutugot iti rinnupir, ket ti asinoman nga agannayas nga agpungtot aduan iti salungasing.”—Prov. 29:22.
5. Ania ti insuro ni Jesus nga aramiden dagiti tattao maipapan iti panangtaming kadagiti di pagkikinnaawatan?
5 Iti sabali a bangir, insuro ni Jesus dagiti tattao nga agbalinda a mannakikappia, uray no agparang a saan a pabor dayta iti pagayatanda. Iti Sermonna iti Bantay, nangipaay ni Jesus iti nagsayaat a balakad no kasano a tamingen dagiti tumaud a riri wenno di pagkikinnaawatan. Kas pagarigan, pinaregtana dagiti adalanna nga agbalinda a naalumamay, mannakikappia, ikkatenda dagiti pakaigapuan ti pungtot, dagus a risutenda ti di pagkikinnaawatan, ken ayatenda dagiti kabusorda.—Mat. 5:5, 9, 22, 25, 44.
6, 7. (a) Apay a nagpateg a mataming a dagus dagiti personal a di pagkikinnaawatan? (b) Ania dagiti masapul nga isaludsod ti amin nga adipen ni Jehova?
6 Ti panagreggettayo nga agserbi iti Dios babaen ti panagkararag, pannakigimong, panangasaba, ken dadduma pay a pamay-an ti panagdayaw ket awan mamaayna no saantayo a makikappia. (Mar. 11:25) Saantayo nga agbalin a gayyem ti Dios no saantayo a sisasagana a pakawanen ti kamali ti sabsabali.—Basaen ti Lucas 11:4; Efeso 4:32.
7 Masapul a panunoten a naimbag ti tunggal Kristiano ken agbalin a napudno maipapan iti panagbalin a manangpakawan ken pannakaadda iti nasayaat a relasion iti sabsabali. Talaga kadi a pakpakawanem dagiti kapammatiam? Naragsakka kadi a makilangen kadakuada? Namnamaen ni Jehova nga agbalin a manangpakawan dagiti adipenna. No ibaga ti konsiensiam nga adda masapul a parang-ayem iti daytoy a banag, ikararagmo a tulongannaka ni Jehova a mangaramid iti dayta! Denggen ken sungbatan ti Amatayo idiay langit dagita a napakumbaba a kararag.—1 Juan 5:14, 15.
KABAELAM KADI A PALABSEN TI KAMALI?
8, 9. Ania ti masapul nga aramidentayo no nasairtayo?
8 Gapu ta imperpekto ti amin a tattao, sigurado nga addanto makaibaga wenno makaaramid iti pakasaktam. Saan a maliklikan dayta. (Ecl. 7:20; Mat. 18:7) Ania ti aramidem? Kitaem ti napasamak iti daytoy a situasion: Iti maysa nga okasion nga inatenderan ti sumagmamano a Saksi, kinablaawan ti maysa a kabsat a babai ti dua a kakabsat a lallaki. Impagarup ti maysa kadakuada a saan a maitutop ti panangkablaawna. Idi nakapanawen ti kabsat a babai, rinugian a dinillaw ti nasaktan a kabsat a lalaki ti kabsat a babai gapu iti imbagana. Ngem impalagip ti sabali a kabsat a lalaki a matalek nga agserserbi ken Jehova ti kabsat a babai iti laksid ti narigat a kasasaad iti 40 a tawen ken masiguradona nga awan ti dakes a panggepna. Pinampanunot dayta ti nasair a kabsat, ket kinunana, “Hustoka.” Gapuna, saanen a dimmakkel ti isyu.
9 Ania ti ipakita daytoy a kapadasan? Agdepende kenka no ipalubosmo a ti reaksionmo kadagiti situasion ti mangpataud iti di pagkikinnaawatan. Ti naayat a tao palabsenna dagiti babassit a kamali. (Basaen ti Proverbio 10:12; 1 Pedro 4:8.) Ibilang ni Jehova a “kinapintas” iti biangmo no ‘palabsem ti salungasing.’ (Prov. 19:11; Ecl. 7:9) Gapuna, ti umuna nga isaludsodmo iti bagim no pagarupmo a saan a naimbag wenno awanan respeto ti panangtratoda kenka ket: ‘Mabalin kadi a palabsek lattan? Masapul kadi a pagbalinek nga isyu daytoy?’
10. (a) Idi damo, ania ti reaksion ti maysa a kabsat iti negatibo a komento maipapan kenkuana? (b) Ania a balakad ti Biblia ti nakatulong iti kabsat nga agtalinaed a kalmado?
10 Saan a nalaka a palabsen dagiti negatibo a komento. Alaentayo a pagarigan ti payunir nga awagantayo iti Lucy. Adda dagiti nagkomento iti negatibo iti ministeriona ken iti panangusarna iti tiempona. Nasaktan ni Lucy isu a nagpabalakad kadagiti natataengan a kakabsat a lallaki. Kinunana: “Nakatulong kaniak dagiti naibatay iti Biblia a balakadda tapno agtalinaed ti umiso a panangmatmatko iti opinion ti sabsabali ken ipamaysak ti kapatgan—ni Jehova.” Naparegta ni Lucy iti panangbasana iti Mateo 6:1-4. (Basaen.) Impalagip dayta a teksto kenkuana a ti panangparagsak ken Jehova ti masapul a kalatna. Kinunana: “Uray no negatibo ti komento ti dadduma iti ar-aramidek, naragsakak latta ta ammok nga ar-aramidek ti amin a kabaelak tapno maparagsakko ni Jehova.” Gapuna, inkeddeng ni Lucy a palabasen lattan dagiti negatibo a komento.
NO SAANMO A MAPALABAS TI KAMALI
11, 12. (a) Ania ti aramiden ti maysa a Kristiano no mariknana a ti kabsatna ket “addaan iti maysa a banag a maibusor” kenkuana? (b) Ania ti masursurotayo iti panangtaming ni Abraham iti maysa a problema? (Kitaen ti ladawan iti rugi ti artikulo.)
11 “Maitibkoltayo amin iti adu a daras.” (Sant. 3:2) No kas pagarigan ta naammuam a nasaktan ti maysa a kabsat gapu iti imbagam wenno inaramidmo, ania ti masapul nga aramidem? Kinuna ni Jesus: “No . . . ip-ipanmo ti sagutmo iti altar ket sadiay malagipmo a ti kabsatmo addaan iti maysa a banag a maibusor kenka, panawam ti sagutmo sadiay sanguanan ti altar, ket mapanka; umuna a makikappiaka ken kabsatmo, ket kalpasanna, inton nakasublikan, idatonmo ti sagutmo.” (Mat. 5:23, 24) Maitunos iti balakad ni Jesus, kasaritam ti kabsatmo. Laglagipem no ania koma ti panggepmo. Saan a tapno ibagam nga adda met basolna no di ket tapno bigbigem ti kamalim ken makikappia. Ti pannakikappia kadagiti kapammatiantayo ti kapatgan iti amin.
12 Nadakamat iti rugi ti maysa a salaysay ti Biblia no kasano a sitatalna a sinolbar dagiti adipen ti Dios ti maysa nga isyu a mabalin koma a pakaigapuan ti panagsisina. Maipapan dayta kada Abraham ken ti kaanakanna a ni Lot. Agpada nga addaanda kadagiti taraken, ken agparang a nagaapa dagiti pastorda gapu iti pagpaaraban. Tapno maawan ti tension, pinagpili ni Abraham ni Lot no sadino ti kayatna a pagnaedan ti sangakabbalayanna. (Gen. 13:1, 2, 5-9) Talaga a nagsayaat dayta nga ulidan! Impangpangruna ni Abraham ti kappia, saan a ti kayatna. Nalugi kadi ni Abraham gapu iti panagpabus-oyna? Saan. Kalpasan dayta a pasamak, inkari ni Jehova ken Abraham ti aglaplapusanan a bendision. (Gen. 13:14-17) Saan nga ipalubos ti Dios a naan-anay a malugi dagiti adipenna gapu iti panagtignayda maitunos kadagiti prinsipiona ken iti panangrisutda kadagiti di pagkikinnaawatan babaen ti ayat. [1]
13. Ania ti reaksion ti maysa a manangaywan iti makasair a sasao, ket ania ti maadaltayo iti ulidanna?
13 Usigentayo ti maysa a kapadasan iti kaaldawantayo. Idi tinawagan ti kabbaro a nadutokan a manangaywan iti maysa a departamento ti kombension ti maysa a kabsat a lalaki no mabalin nga agboluntario, makasair ti sungbat ti kabsat ken pinutedna lattan ti saritaanda iti telepono. Nasakit pay laeng ti nakemna iti dati a manangaywan gapu iti pannakilangenna kenkuana. Pinalabas ti kabbaro a manangaywan ti panagpungtot ti kabsat, ngem saanna met a binaybay-an lattan dayta. Kalpasan ti maysa nga oras, timmawag manen ti manangaywan ket imbagana a nasaysayaat no agkitada tapno masolbarda ti problema. Kalpasan ti makalawas, nagkitada iti Kingdom Hall. Idi nakapagkararagdan, maysa nga oras a nagtungtongda, ket imbaga ti kabsat ti dasigna. Kalpasan a dimngeg a naimbag ti manangaywan, nangipaay kadagiti balakad manipud iti Biblia ket sitatalna a narisutda ti problema. Idi agangay, nagboluntario ti kabsat iti kombension ken agyamyaman ta nasayaat ken kalmado ti pannakisarita ti manangaywan kenkuana.
RUMBENG KADI NGA IRAMANMO DAGITI PANGLAKAYEN?
14, 15. (a) Kaano a rumbeng a mayaplikar ti balakad iti Mateo 18:15-17? (b) Ania ti tallo nga addang a dinakamat ni Jesus, ken ania koma ti panggeptayo no aramidentayo dagita?
14 Kaaduan a di pagkikinnaawatan dagiti Kristiano ket mabalin ken masapul koma a tamingen iti pribado dagiti karaman nga indibidual. Nupay kasta, imbaga ni Jesus nga adda dagiti situasion a kasapulan nga iraman ti kongregasion. (Basaen ti Mateo 18:15-17.) Ania ti mabalin a resultana no ti nakabasol ket saan a dumngeg iti kabsatna, kadagiti saksi, ken iti kongregasion? Masapul a maibilang “kas maysa a tao dagiti nasion ken kas maysa nga agsingsingir iti buis.” Ita, maikunatayo a masapul a mailaksid. Ipakita ti kinaserioso daytoy nga addang a ti “basol” ket saan a simple a di pagkikinnaawatan. Imbes ketdi, dayta ket (1) basol a mabalin a risuten dagiti indibidual a karaman ngem dayta met ket (2) basol a nakaro unay nga umdas a pakailaksidan no saan a marisut. Mabalin a ramanen dagita a basol ti panagsuitik wenno panangdadael iti reputasion ti maysa a tao babaen ti panangpardaya. Dagiti tallo nga addang a dinakamat ni Jesus ket agaplikar laeng no adda dagitoy a kasasaad. Saan a karaman ti basol kas iti pannakikamalala, homoseksualidad, apostasia, idolatria, wenno dadduma pay a nadagsen a basol a masapul a tamingen dagiti panglakayen.
15 Ti panggep ti balakad ni Jesus ket tapno matulongan ti kabsat babaen ti ayat. (Mat. 18:12-14) Umuna, masapul nga ikagumaan a risuten ti parikut a saan a mangiraman iti sabali a tao. No kasapulan, mabalin a maulit-ulit a kasaritam ti nakabasol. No saan a marisut ti parikut, kasaritam ti nakabasol iti sango dagiti nakasaksi iti basol wenno dadduma a mabalin a makatulong a mangikeddeng no adda naaramid a basol. No marisutmo ti parikut babaen ti tulongda, “nagun-odmo ni kabsatmo.” Maibaga laeng dayta kadagiti panglakayen no saan a narisut ti parikut kalpasan ti maulit-ulit a panangikagumaan a matulongan ti nakabasol.
16. Apay a praktikal ken naayat ti panangsurot iti balakad ni Jesus?
16 Manmano laeng ti kasasaad a masapul a mayaplikar ti tallo nga addang a nadakamat iti Mateo 18:15-17. Makaparegta dayta ta kaipapananna a marisuten ti parikut sakbay pay a masapul a mailaksid ti saan nga agbabbabawi a nakabasol iti kongregasion. Masansan a mabigbig ti nakabasol ti kamalina ket ilintegna dayta. Mabalin a makita ti napasaktan a tao nga awanen ti rasonna tapno agbirok iti kamali ket mabalin a pilienna a pakawanen ti nakabasol. Aniaman ti situasion, ipakita dagiti sasao ni Jesus a saan a dagus a makiraman ti kongregasion kadagiti di pagkikinnaawatan. Makiraman laeng dagiti panglakayen no naaramiden ti umuna a dua nga addang ken no adda nalagda a pangibatayan a mangpaneknek iti talaga a napasamak.
17. Ania dagiti bendision a tagiragsakentayo no makikappiatayo iti sabsabali?
17 Agingga nga adda pay laeng daytoy a sistema ti bambanag, imperpekto latta dagiti tattao ken agtultuloy a masaktanda ti sabsabali. Umiso ti insurat ni adalan a Santiago: “No ti asinoman saan a maitibkol iti sao, daytoy ket perpekto a tao, a kabaelanna met a ngedngedan ti intero a bagina.” (Sant. 3:2) Tapno marisut dagiti di pagkikinnaawatan, masapul a sapulentayo ti kappia, ket surotentayo dayta. (Sal. 34:14) Kas mannakikappia, matagiragsaktayo ti nasayaat a relasion kadagiti kapammatiantayo ken maadda ti panagkaykaysa iti kongregasion. (Sal. 133:1-3) Kangrunaanna, maaddaantayo iti nasayaat a relasion ken Jehova, “ti Dios a mangipaay iti talna.” (Roma 15:33) Dagita a bendision ti magun-odan dagiti mangsolbar kadagiti di pagkikinnaawatan babaen ti ayat.
^ [1] (parapo 12) Dagitoy ti dadduma kadagiti sitatalna a nangrisut kadagiti problema: Ni Jacob, ken Esau (Gen. 27:41-45; 33:1-11); ni Jose, kadagiti kakabsatna (Gen. 45:1-15); ken ni Gideon, kadagiti Efraimita. (Uk. 8:1-3) Mabalin nga adda pay mapanunotmo a sabali a pagarigan a nairekord iti Biblia.


text:
Wednesday, December 20, 2017
ILOCOS SURFING CROWN SURFER’s SCHOOL, NAANGAY IDIAY BARANGAY PUG-OS
Cabugao, Ilocos Sur – Ti “Surfing” ket mayarig iti panangpaamo iti dalluyon! kuna ti maysa a Mannaniw. Naidumduma, pabulonam a luganan ken idusen ti dadakkel a palong, kuna ti maysa nga Ilokano a Surfer.
Maaramid manen daytoy a naisalumina nga sports babaen iti panangilungalong ti Department of Tourism (DOT); Provincial Government of Ilocos Sur; House of Representative ken ti LGU-Cabugao, Ilocos Sur kas pakauna nga aktibidad ti 3-Day Surfing National Competition babaen iti Philippine Surfer Federation manipud Disiembre 18-20, 2017 ket napilida iti kabaybayan ti Barangay Sabang, Cabugao, Ilocos Sur a pakaangayan iti panagsasalip iti Disiembre 19 ken 20.
Iti umuna nga aldaw, Disiembre 18, 2017, nairugi ti Surf Clinic Participants ket naisuro kadagiti adda potensialna nga ubbing daytoy nga sports iti basic.
Naan-anay met ti pannakitinnarabay dagiti kameng ti Konseho ti Barangay Pug-os; Philippine Coast Guard; Cabugao Rescue-WASAR; DepED-Cabugao; Philippine Red Cross ken kasta metten iti puersa ti Barangay Tanod/BPATS a katulongan ti kapolisan iti pannakaaywan ti linak ken talna dagiti nagbuya kasta metten dagiti pannakabagi ti LGU Cabugao.
Iti biang daytoy nga Sports, malagip a ni Ronald “Kido” Cabasug aka Kido Cabasug ti immuna a nangibuso/nagay-ayam ti Surfing iti Barangay Sabang babaen ti pannakigayyemna iti maysa a Turista nga Australiano a Surfer. Naisagutan idi agangay iti Surfing Board nga ines-estimarna agingga ita. Isu ti gapu a naipanagan ti Kiddo’s Point ti Barangay Sabang a disso a lumtuadan ken pagallikubengan dagiti kalalainganna ti kadakkel a dalluyon a maitutop iti ay-ayam a Surfing. # (Web In-Action)
Maaramid manen daytoy a naisalumina nga sports babaen iti panangilungalong ti Department of Tourism (DOT); Provincial Government of Ilocos Sur; House of Representative ken ti LGU-Cabugao, Ilocos Sur kas pakauna nga aktibidad ti 3-Day Surfing National Competition babaen iti Philippine Surfer Federation manipud Disiembre 18-20, 2017 ket napilida iti kabaybayan ti Barangay Sabang, Cabugao, Ilocos Sur a pakaangayan iti panagsasalip iti Disiembre 19 ken 20.
Iti umuna nga aldaw, Disiembre 18, 2017, nairugi ti Surf Clinic Participants ket naisuro kadagiti adda potensialna nga ubbing daytoy nga sports iti basic.
Naan-anay met ti pannakitinnarabay dagiti kameng ti Konseho ti Barangay Pug-os; Philippine Coast Guard; Cabugao Rescue-WASAR; DepED-Cabugao; Philippine Red Cross ken kasta metten iti puersa ti Barangay Tanod/BPATS a katulongan ti kapolisan iti pannakaaywan ti linak ken talna dagiti nagbuya kasta metten dagiti pannakabagi ti LGU Cabugao.
Iti biang daytoy nga Sports, malagip a ni Ronald “Kido” Cabasug aka Kido Cabasug ti immuna a nangibuso/nagay-ayam ti Surfing iti Barangay Sabang babaen ti pannakigayyemna iti maysa a Turista nga Australiano a Surfer. Naisagutan idi agangay iti Surfing Board nga ines-estimarna agingga ita. Isu ti gapu a naipanagan ti Kiddo’s Point ti Barangay Sabang a disso a lumtuadan ken pagallikubengan dagiti kalalainganna ti kadakkel a dalluyon a maitutop iti ay-ayam a Surfing. # (Web In-Action)
Posted by Bayan ng Cabugao, Ilocos Sur at 1:11 PM
Subscribe to: Post Comments (Atom)